title: Giovanni Messe

text: Sodan jälkeen Messe kirjoitti kirjan kokemuksistaan Pohjois-Afrikan rintamalla. Vuonna 1953 hänet valittiin jäseneksi Italian senaattiin, jossa hän toimi vuoteen 1955 asti. Hän toimi kuolemaansa saakka Italian veteraaniyhdistyksen puheenjohtajana.


title: Glory to the Brave

text: Glory to the Brave on HammerFallin debyyttialbumi. Se julkaistiin vasta vuonna 1997, vaikka yhtye oli ollut koossa jo vuodesta 1993.


title: Gianni Morbidelli

text: Gianni Morbidelli (s. 13. tammikuuta 1968 Pesaro, Italia) on italialainen autourheilija ja entinen Formula 1 -kuljettaja. Hän osallistui 70 Grand Prix -kilpailuviikonloppuun, mutta starttasi vain 67:ään. Hän saavutti F1-urallaan 8,5 MM-pistettä ja yhden palkintosijan.


title: Gianni Morbidelli

text: Morbidelli on Italian Formula 3 ja Euroopan Formula 3 Cupin mestari vuodelta 1989.


title: Gianni Morbidelli

text: Formula 1 -uran jälkeen Morbidelli on kilpaillut vakioautoilla, muun muassa WTCC-sarjassa vuonna 2006. Vuonna 2014 hän teki paluun WTCC-sarjaan.


title: Michelle Barrett

text: Michelle Louise Barrett (s. 17. heinäkuuta 1981, Englanti) on brittiläinen pornonäyttelijä, joka on esiintynyt yli 300 yhdysvaltalaisessa pornoelokuvassa vuodesta 2001 lähtien.


title: Michelle Barrett

text: Barrett aloitti mallin työt 15-vuotiaana ja siirtyi pornografiaan 19-vuotiaana esiintyen miestenlehdissä, kuten "Hustlerissa", "Mayfairissa", "Men Onlyssa" sekä "Playboyssa". Hän toimii yhä mallina, mutta nykyään hänen valokuvansa julkaistaan enimmikseen internetissä. Hän on työskennellyt useiden tunnettujen valokuvaajien, kuten Suze Randallin, kanssa.


title: Finlandia-ajo

text: Finlandia-ajo on Vermon raviradalla vuosittain järjestettävä Suomen suuripalkintoisin ravikilpailu. Kilpailu perustettiin osaksi Euroopan mestaruus-ravisarjaa. Nykyään se kuuluu EM-sarjan tilalle vuonna 2012 perustettuun UET Trotting Masters -kiertueeseen.


title: Finlandia-ajo

text: Finlandia-ajo on kutsukilpailu, joka juostaan nykyään vappua lähimpänä olevana viikonloppuna. Kilpailumatkana on maili ja lähetystapana autolähetys. Vuoden 2012 pääpalkinto on edellisvuosien tapaan 110 000 euroa.


title: Finlandia-ajo

text: Finlandia-ajo tuli Vermon ohjelmistoon radan kolmantena toimintavuonna 1980. Uuden EM-osakilpailun taustalla oli muutamaa vuotta aikaisemmin toteutunut jäsenyys Euroopan Raviliitossa UET:ssa. Liitossa oli periaatteena, että jokainen jäsenmaa oli oikeutettu vähintään yhteen EM-osakilpailuun.


title: Finlandia-ajo

text: Vuoteen 1990 asti kilpailu ajettiin syyskuussa. Vuodesta 1993 lähtien se on ajettu suoraan loppukilpailuna ilman karsintalähtöjä.


title: Finlandia-ajo

text: Voimassa olevan kilpailuennätyksen ja samalla Vermon rataennätyksen 09,8a juoksi D.D.'s Hitman vuonna 2017.


title: Lalli Leipäjuusto

text: Lalli Leonard Leipäjuusto () on kuvitteellinen päävastustajahenkilö Prätkähiiret-sarjassa. Rick Ungarin luoma hahmo teki ensiesiintymisensä vuonna 1993 "Prätkähiiret"-animaatiosarjan jaksossa "Hanat auki!".


title: Lalli Leipäjuusto

text: Plutolainen Leipäjuusto on koko nimeltään Lalli Leonardo Laktoosi Leipäjuusto. Nimensä hän on saanut limburger-juustosta (englanninkielisessä) ja suomeksi samannimisestä juustosta Hän käyttää naamiota soluttautuakseen maanasukkaiden kanssa. Leipäjuusto on juonikas, kunnianhimoinen, kaksinaamainen ja egoistinen vastustaja. Hän sai tehtäväkseen kerätä luonnonvaroja maapallolta plutolaisille Plutoon mutta helppoa se ei ole, koska Prätkähiiret ovat aina estämässä hänen aikeensa. Leipäjuuston apuri on Professori Nuikki, joka pyysi myös muita vastustajia apuun, joita Leipäjuusto halusi tiettyihin tehtäviin. Hänen toinen apurinsa on Rasvanahka, joka on todella toivoton tapaus. Leipäjuusto on yrittänyt monta vuotta päästä Prätkähiiristä eroon, mutta hän epäonnistui siinä.


title: Lalli Leipäjuusto

text: Epäonnistuttuaan turhan usein pääsemään eroon Prätkähiiristä hänen päällikkönsä Camembert alensi Leipäjuuston ja pakotti hänet elämään Maassa loppuelämänsä. Leipäjuusto ihmetteli mitä tekisi elämällään hän joutui Nuikin kanssa Monttupomon orjaksi pudottuaan vahingossa hänen kuoppaansa. Vuosien jälkeen hän kohtasi uudelleen Prätkähiiret kuopassa, jonne Moto oli houkuteltu. Leipäjuusto yritti käyttää Motoa hyväkseen karatakseen Monttupomon orjuudesta.


title: Lalli Leipäjuusto

text: Leipäjuustolla on kolme vakituista apulaista, joista Professori Nuikki luo hänelle keksintöjä ja auttaa häntä värväämään konnia eri tehtäviä varten. Mutantti on enimmäkseen Nuikin palveluksessa, kuin Leipäjuuston, mutta tarvittaessa auttaa Leipäjuustoa tehtävissä, jotka yleensä ovat ajoneuvon ajamista. Rasvanahka puolestaan toimii ensisijaisesti hiirien tuhoamisessa paikan päällä. Hänellä on myös omat joukkonsa, Hanttapulit, joiden kanssa Rasvanahka pyrkii pääsemään eroon Prätkähiiristä, Leipäjuuston käskystä.


title: Niittynätkelmä

text: Niittynätkelmä ("Lathyrus pratensis") on keltakukkainen monivuotinen hernekasvi.


title: Niittynätkelmä

text: Niittynätkelmän rento varsi kasvaa 25–60 cm pitkäksi. Varsi on siipipalteeton ja tavallisesti karvainen. Lehdet ovat yksiparisia ja kärhellisiä. Lehdykät ovat suikeita ja suippoja, korvakkeet ovat isoja ja keihästyvisiä. Niittynätkelmän kukinto on pyöreähkö, 5–12-kukkainen terttu. Yksittäiset kukat ovat huulimaisia ja kirkkaan keltaisia, teriö on kooltaan 10–16 mm. Niittynätkelmä kukkii Suomessa kesä-elokuussa. Kukinnan jälkeen kypsyvät mustat, 2–4 cm pitkät palot. Niittynätkelmä on myrkyllinen laji. Niittynätkelmän kukat muistuttavat hieman keltamaitetta ("Lotus corniculatus").


title: Niittynätkelmä

text: Niittynätkelmä kasvaa villinä lähes koko Euroopassa Portugalia ja Espanjan keski- ja eteläosia lukuun ottamatta. Levinneisyysalue ulottuu edelleen Keski-Aasiaan, Kaukasukselle, Lähi-itään ja Turkkiin. Ihmisen mukana laji on levinnyt myös muualle, esimerkiksi Yhdysvaltojen ja Kanadan itäosiin. Suomessa niittynätkelmää voi tavata koko maassa. Lappia lukuun ottamatta laji on varsin yleinen. Suomessa niittynätkelmän katsotaan olevan maan eteläosissa alkuperäinen laji, pohjoisempana muinaistulokas.


title: Niittynätkelmä

text: Niittynätkelmä kasvaa aurinkoisilla niityillä, tienvarsilla, heinäpelloissa ja ruohoisissa metsissä. Lehdissä olevilla kärhillään kasvi tarttuu mihin tahansa tukeen tai omiin varsiinsa muodostaen läpitunkemattomia takkuisia kasvustoja, usein yhdessä hiirenvirnan ("Vicia cracca") kanssa.


title: Niittynätkelmä

text: Niittynätkelmää käytetään rehuna sen valkuaisainepitoisuuden takia. Siitä on myös keitetty teetä käytettäväksi hengitystievaivoihin.


title: Legacy of Kings

text: Legacy of Kings on Hammerfallin vuonna 1998 julkaistu albumi, joka on tyyliltään heavy- ja power metalia.


title: Join Me in Death

text: Join Me (in Death) on suomalaisyhtye HIMin esittämä kappale vuodelta 1999, ja se on vielä nykypäivänäkin yksi HIMin tunnetuimmista kappaleista. Kappale löytyy HIMin levyltä "Razorblade Romance". Single "Join Me" on Suomen kahdenneksitoista myydyin kotimainen single.


title: Join Me in Death

text: Nelosen uutiset esitteli vuonna 2005 suomalaisen musiikkiväen valitsemat viisi kuluvan vuosituhannen parasta kotimaista kappaletta, joista "Join Me" nousi ykkössijalle. Kappaleesta on tehty useita cover-versioita, joista esimerkkinä munkkiyhtye Gregorianin versio.


title: Join Me in Death

text: "Join Me" -kappaleen on sanottu yllyttävän itsemurhaan, ja HIMin keulakuva sekä laulaja Ville Valo onkin kumonnut väitteen kuvailemalla laulua "Romeo ja Julia" -vaikutteiseksi lauluksi, joka kertoo rakkaudesta.


title: Join Me in Death

text: "Join Me" on myös elokuvan "13. kerros" tunnusbiisi.


title: Join Me in Death

text: Kyseisestä kappaleesta on kaksi musiikkivideoa, vuonna 1999 valmistunut "13. kerros" -elokuvaan liittyvä valoshow-versio, sekä vuonna 2000 valmistunut "Ice Version".


title: Foucault

text: Foucault tarkoittaa seuraavia:


title: Kullervon sotaanlähtö

text: Kullervon sotaanlähtö on Akseli Gallen-Kallelan Kalevala-aiheinen maalaus vuodelta 1901. Hän teki aiheesta freskon (355 × 687 cm) Helsingin Vanhan ylioppilastalon toisen kerroksen musiikkisaliin sekä temperatyön (89 × 128 cm), joka kuuluu nykyään Ateneumin taidemuseon kokoelmiin.


title: Kullervon sotaanlähtö

text: Maalauksessa Kalevalan tarustoon kuuluva Kullervo istuu valkean ratsun selässä taaksepäin kääntyneenä keskellä talvista maisemaa puhaltaen suureen tuohitorveen lähtösoittoaan. Revontulet ja tähdet taustanaan hän on lähdössä sotaan, kostoretkelle setäänsä Untamoa vastaan. Läähättävä susi tai koira seuraa häntä. Maalauksessa Kullervo on pukeutunut vaaleanruskeisiin ns. Saksan saappaisiin, harmaaseen nuttuun ja punaiseen kypärään. Hevosen koristeltu loimi on ylellinen ja Kalevalan mukaisesti hevosella on kultasuitset. Myös Kullervon punavalkoinen huotra kuvastaa varallisuutta.


title: Kullervon sotaanlähtö

text: Äänen ja soiton on katsottu kuvaavan äänen voimaa tässä teoksessa ja Gallénille (vuodesta 1907 "Gallen-Kallela") ääni olikin mahtava luonnonvoima, jota hän korostetusti korosti useassakin mytologisessa teoksessaan.


title: Kullervon sotaanlähtö

text: Kullervon sotaanlähdön kuvaidea syntyi Sääksmäellä vuonna 1894. Sen innoittajina oli paitsi Elias Lönnrotin Kalevala-eepos myös Daniel Europaeuksen kokoama ja muun muassa Kaarlo Slöörin täydentämä Kullervo-tarusto, jotka julkaistiin Lönnrotin luvalla nimellä "Kullervon runot" vuonna 1882. Gallén sommitteli vuosina 1894–1900 useita luonnoksia tuohitorveen puhaltavasta Kullervosta ratsun selässä. Niiden perustana ovat Kalevalan 36. runo ja sen säkeet 155–162.


title: Kullervon sotaanlähtö

text: Gallénin koulutoveri maisteri Otto Donner nuorempi tilasi ja rahoitti freskon tarkoituksenaan lahjoittaa se Helsingin Keisarillisen Aleksanterin-Yliopiston ylioppilaskunnalle. Hän oli nähnyt aikaisemmin Gallénin luonnoksia aiheesta tämän ateljeessa.


title: Kullervon sotaanlähtö

text: Mielikuva teoksen freskomuodosta kiteytyi taiteilijalle vasta vuoden 1898 Italiaan suuntautuneen matkan jälkeen. Hän oli matkallaan nähnyt Sienan Palazzo Publicossa sijainneet Simone Martinin freskot, joissa esiintyvästä ratsastajahahmosta Gallén oli vaikuttunut. Tällöin Suomen jugendtyyli, Kalevalan runot ja Italian varhaisrenessanssi löysivät yhteyden, ja koristeellinen kansallinen tyyli liittyi kansainväliseen kenttään.


title: Kullervon sotaanlähtö

text: Jean Sibeliuksen Kullervo-sinfoniassa sotaanlähtö on osa 4, "Alla marcia". Sen motto on "Läksi soitellen sotahan, iloitellen tappelohon", ja musiikissa on vaikutteita karjalaisesta kansanmusiikista.


title: Renegade (Hammerfallin albumi)

text: Renegade on heavy metal -yhtye Hammerfallin kolmas albumi. Se on myös yhtyeen ensimmäinen julkaisu, jonka teossa rumpali Anders Johansson on ollut mukana. Albumi julkaistiin vuonna 2000.


title: Narsismi

text: Narsismi ( < kr. "Narkissos") tarkoittaa itserakkautta, -ihailua ja viettienergian kohdistumista omaan itseen. Terveessä narsismissa itsensä rakastaminen ei tapahdu muiden ihmisten kustannuksella tai heitä väheksyen. Narsismi voi olla myös sairasta, jolloin kyseessä on narsistinen persoonallisuushäiriö.


title: Narsismi

text: Psykoanalyysissa käsite on määritelty eri tavoin: se liittyy joko ihmisen terveisiin ominaisuuksiin tai poikkeavuuksiin. Narsismi terveenä ominaisuutena tarkoittaa mielikuvia ja käsityksiä, joita ihmisellä on itsestään. Yleisimmin käsitteellä tarkoitetaan kuitenkin jonkinasteista häiriötä.


title: Narsismi

text: Narsisti-sana juontuu Narkissoksesta, joka on kreikkalaisessa mytologiassa esiintyvä komea nuorukainen. Ennustuksen mukaan Narkissos ei eläisi vanhaksi, jos näkisi oman kuvansa. Näkymättömäksi kirottu Ekho-nymfi lähenteli Narkissosta, mutta Narkissos torjui lähentelyt. Sattumalta metsästysretkellä Narkissos näki kuvansa lähteestä ja rakastui kuvaansa, mutta kuva ei antanut hänelle vastarakkautta. Lopulta nuorukainen nääntyi lähteelle. Häntä etsimään tulleet löysivät lähteen reunalta kauniin kukan, valkonarsissin.


title: Narsismi

text: Narsismin käsitteen voidaan sanoa tulleen aluksi psykoanalyysin, sittemmin psykiatrian ja psykologian käsitteistöön Sigmund Freudin kirjoituksesta "Johdatus narsismiin" (1914). Freud mainitsee, että termi ei ole hänen vaan se on lainattu Paul Näckeltä. Varsinaisesti narsistisen persoonallisuustyypin hän kuvasi vuonna 1931, ja sitä pidetään ensimmäisenä narsistisen persoonallisuushäiriön kuvauksena.


title: Narsismi

text: Narsismia voidaan pitää ihmisen tärkeimpänä positiivisena ominaisuutena. Terveen narsistisella henkilöllä on hyvä itsetunto, ja hän voi hyvin. Narsistinen henkilö kykenee olemaan rikastuttavassa vuorovaikutuksessa toisten ihmisten kanssa ja löytää elämästään monia mielihyvää tuottavia asioita. Narsisti tuntee vahvuutensa ja heikkoutensa, eikä hänellä ole tarvetta korostaa itseään tai kykyjään eikä nujertaa toisia. Terveen narsistista itsensä toteuttamista voidaan pitää elämänhaluisen elämän edellytyksenä. Terveellä narsistilla on rikas tunne-elämä ja sen myötä kyky kokea voimakkaita tunteita ja innostusta. Hyvän itsetunnon ansiosta narsisti pystyy tarvittaessa olemaan myös yksin, ja terveen narsismin avulla ihminen kykenee selviytymään elämän kriiseistä ja kovistakin koettelemuksista.


title: Narsismi

text: Terveen narsismin puutetta voidaan pitää lähes yhtä haitallisena asiana kuin narsistista luonnehäiriötä. Narsistisuuden puute heijastuu huonona itsetuntona, joka ilmenee henkilöä jatkuvasti riivaavana huonommuuden tunteena. Hyvätkään kokemukset ja onnistumiset eivät paranna narsismin puutteesta kärsivän huonoa minäkuvaa. Narsismin puutetta voidaan kuitenkin hoitaa terapiassa, jossa käsitellään muun muassa empatian, hyväksymisen ja välittämisen kokemuksia.


title: Narsismi

text: Terveen narsismin perusta syntyy jo varhaislapsuudessa. Se kehittyy lapsen minuuden ja hoitavan ympäristön myönteisiä kokemuksia vahvistavassa vuorovaikutuksessa. Narsistinen tasapaino voi kuitenkin kenellä tahansa vaihdella. Pahimmissa tasapainon häiriöissä voi syntyä narsistinen ahdistus, joka saattaa johtaa addiktioihin tai josta voi syntyä narsistinen häpeäromahdus.


title: Narsismi

text: Psykiatriassa narsistinen persoonallisuushäiriö on persoonallisuushäiriöihin kuuluva psyykkinen häiriö. Se hyväksyttiin psykiatriseen diagnostiseen DSM-järjestelmään vuonna 1980. Kansainvälisestä tautiluokituksesta ICD-10:stä puuttuu tämä häiriö, ja se luokitellaan muuksi persoonallisuushäiriöksi. Vuonna 2017 tulevaan ICD-11 luokitukseen Narsistinen persoonallisuushäiriö on kuitenkin tämän hetkisten tietojen mukaan tulossa. Narsistinen häiriö ei ilmene älyllisinä tai suoritusongelmina eikä myöskään mielenterveysongelmina. Se ilmenee sosiaalisessa käyttäytymisessä, ja kun ihmiseltä puuttuvat tietyt hillitsevät mekanismit, esimerkiksi syyllisyyden- ja häpeäntunteet, hän voi suoriutua älyllisesti keskimääräistä paremmin. Hän ei kykene myöntämään epäonnistumista, mikä voi antaa harhaanjohtavasti kuvan vahvasta itsetunnosta. Tilastollisesti miehillä on narsistinen persoonallisuushäiriö useammin kuin naisilla. Narsistisen persoonallisuushäiriön arvellaan olevan eri lähteiden mukaan 1–9 prosentilla väestöstä. Itsemurhat ja vakava masennus ovat keskimäärin yleisempiä narsistisen diagnoosiryppään potilailla.


title: Narsismi

text: Psykoanalyytikkojen mukaan narsistisesta persoonallisuushäiriöstä kärsivällä henkilöllä on laaja-alaisia suuruuskuvitelmia joko mielikuvien tai käytöksen tasolla, hän vaatii ihailua ja häneltä puuttuu kyky empatiaan. Hänen ihmissuhteensa häiriytyvät empatian puutteesta, kateudesta ja ylimielisyydestä. Narsistinen persoonallisuushäiriö alkaa yleensä varhaisaikuisuudessa. Psykoanalyytikko Jorma Myllärniemen mukaan narsistisen luonnehäiriön on arveltu yleistyneen viime aikoina, kun sen sijaan neuroosit olisivat vähentyneet.


title: Narsismi

text: Psykoanalyytikkojen mukaan narsistiselle persoonallisuushäiriölle on tyypillistä tunteettomuus. Ihmiseltä puuttuu kyky kokea tunteita eikä hän näin kykene viestimään tunteiden avulla. Arnold Modellin mukaan narsisti haluaa välttää läheisiin ihmissuhteisiin kuuluvia kokemuksia. Narsistin itseriittoisuuskuvitelma torjuu muihin liittyvät toiveet ja toiveisiin liittyvät ahdistukset. Jos lapsi hyvin varhaisessa vaiheessa kokee vaikeita pettymyksiä äitisuhteessaan eikä hänen tunteisiinsa vastata, hänelle voi alkaa kehittyä epäterve itseriittoisuuden ja kaikkivoipaisuuden tunne, jossa hän ei tarvitse ketään eikä mitään vaan hallitsee itse kaikkea. Jorma Myllärniemen mukaan narsistisesta persoonallisuushäiriöstä kärsivä ei koe normaalisti masennusta. Masennus syntyy vain silloin kun hauras persoona hajoaa, itseriittoisuuden ja kaikkivoipaisuuden tunne menetetään. Tällöin ihminen romahtaa. Vertauskuvallisesti ilmaisten narsisti ei taivu vaan taittuu. Tähän masennukseen liittyy itsetuhoisuutta.


title: Narsismi

text: Gustav Schulmanin mukaan narsistisen persoonallisuushäiriön hoidossa pyritään tietoisesti auttamaan potilasta ymmärtämään, että suojautuessaan narsistisin keinoin hän vahingoittaa paitsi toisia myös itseään, sillä hänen käytöksensä pilaa hänen maineensa ja lisäksi hän saa osakseen muiden ihmisten vihan ja häntä aletaan vältellä. Narsistinen suojarakenne pyritään hoidon avulla purkamaan ja häntä autetaan kestämään alta paljastuvaa masennusta. Schulmanin mukaan hoito on varsin vaativaa ja se useimmiten epäonnistuu.


title: Narsismi

text: Toimittaja Mirja Pyykön mukaan narsisteja on ollut kaikkina aikoina ja kaikissa etnisissä ryhmissä, kulttuureissa, yhteiskuntaluokissa, ammateissa sekä molemmissa sukupuolissa, heitä kiehtoo erityisen paljon vallankäyttö.


title: Narsismi

text: Markku Salon mukaan narsistiselle häiriölle on ominaista manipulointikyky, mutta jos narsisti ei saa toista alistumaan tahtoonsa hyvällä, hän pyrkii siihen pahalla: uhkailuin, painostaen, tekemällä rikosilmoituksia, valituksia ja kanteluita. Hänellä on myös tyypillistä luoda itselleen hovi, jonka hän pitää tyytyväisenä muun muassa lahjonnalla. Hovista pois jäävä tai joutuva joutuu aina vainon kohteeksi. Salon mukaan narsistille tyypillinen temmellyskenttä on tuomioistuinlaitos ja muut siihen liittyvät viranomaiset kuten poliisi. Viranomaiset ovat narsismihäiriöisille väline oman tahdon läpi viemiseen, siksi he käyttävät viranomaiskanavia normaalia enemmän. Häiriöinen pystyy kehittämään riidan yksinkin kehittämällä näennäisiä ongelmia voidakseen kontrolloida toista. Hän kerää oikeudenkäynteihin valtavasti aineistoa, ja hän on hyvin taitava selittämään ja luomaan omia totuuksia ja hankkimaan näennäisnäyttöä. Hänen on saatava voittaa kulloinenkin peli ja säilytettävä näin ylivertaisuuskuvitelmansa keinoja kaihtamatta. Häiriöinen voi kohdistaa vastapuoleen aina uusia oikeudenkäyntejä entisten päätyttyä. Ensisijainen tavoite on vastapuolen nujertaminen.


title: Narsismi

text: Johtamisen ja organisaatioiden professori Pauli Juutin mukaan työpaikoilla on pahana ongelmana narsistinen johtaja, joka kokee olevansa itse koko organisaatio ja pyrkii nousemaan muiden yläpuolelle.


title: Narsismi

text: Molièren "Don Juania" voi pitää psykopaatin arkkityyppinä: mies viettelee, raiskaa ja surmaa ilman omantunnontuskia. Oscar Wilden "Dorian Grayn muotokuvan" päähenkilö on kauhuromanttista perinnettä edustava narsisti. Maria Jotunin "Huojuvassa talossa" aviomies Eero taas on henkisesti tyhjä kotityranni. Ingmar Bergmanin elokuvan "Fanny ja Alexander" pirullinen piispa on tuhota nimihenkilöiden viattoman lapsuuden. Elokuvassa My Life with Liberace showpianisti Liberace on narsisti, joka ensin lumoaa ja valloittaa nuoren suojattinsa Scott Thorsonin, sen jälkeen vähä vähältä kontrolloimalla ja manipuloimalla ottaa määräysvallan Scottin koko elämään, ja lopulta tuhoaa tämän.


title: Fire in the Brain

text: Fire in the Brain on suomalaisen Oz-yhtyeen toinen albumi vuodelta 1983. Yhtye oli uudistunut niin miehistöltään kuin musiikillisestikin, ja uuden raskaamman tyylin myötä albumi saavutti suosiota Pohjoismaiden heavy metal -piireissä ja julkaistiin myös Yhdysvalloissa sekä Japanissa. Black Mark -yhtiö julkaisi albumin uudelleen CD-muodossa 1990-luvulla.


title: Enonlahti

text: Enonlahti tarkoittaa seuraavia maantieteellisiä kohteita:


title: Oettinger

text: Oettinger Performance GmbH on saksalainen Hessenin osavaltion Friedrichsdorfissa päämajaansa pitävä, lähinnä VAG-konsernin autojen ominaisuuksien kehittämiseen erikoistunut yritys, eräs lajinsa pioneereista.


title: Oettinger

text: Diplomi-insinööri Gerhard Oettinger (1920-1997) oli opiskellut moottoritekniikkaa Frankfurt (Main):issa ja palvellut toisen maailmansodan aikana Daimler-Benzin lentomoottorituotannossa. Hän perusti nimeään kantavan insinööritoimiston vuonna 1946. Jo vuonna 1947 se kokeili paranneltuja vaihteistorattaita VW Kuplassa moottoriurheilun parissa. Vuonna 1951 yhtiö valmisti Porschen 356A 1,1:n esimerkin mukaisen kahdella kaasuttimella ja esilämmitettävillä imusarjoilla varustetun moottorin VW Kuplaan. Moottori tuotti 36 hv, nosti Kuplan huippunopeuden yli 120 km/h, ja loi peruskiven yhtiön menestykselle. Samana vuonna yhtiö otti myös käyttöön OKRASA-nimen (Oettinger Kraftfahrtechnische Spezial Anstalt), mikä viittaa leikkisästi silloisen aikakauden hyvin tunnettuun, mieskuntoa kohottaneeseen "Okasa"-rohtoon .


title: Oettinger

text: Yhtiö kehittyi ripeästi, alkaen tuottaa itsenäisesti valuosia vuonna 1953 (sylinterikannet kaksoisimukanavilla) ja pidemmän iskun tuottavia kampiakseleita vuonna 1955. Näillä avuin 1,3 tai 1,4 litran iskutilavuuteen kasvatettu VW Kuplan moottori saatiin tuottamaan jo 50-70 hv, millä OKRASA-Kupla saavutti ällistyneiden katseiden saattelemana jo lähes Porsche 356:n suorituskyvyn . Vuonna 1955 aloitettiin OKRASA-viritysosien myynti Yhdysvalloissa.


title: Oettinger

text: Vuosi 1956 toi mukanaan 1953 esiteltyjen kaksoiskanavaisten sylinterikansien ja kahden Solex 32PBIC-kaasuttimen (ilman esilämmitystä) yhdistelmän, sekä puristuksen noston 6,6:sta 7:1een. Syntyi "Okrasa TS"-moottori. Moottorisarjaa kehitettiin 1960-luvulla kasvattamalla sen iskua vastapainoin varustetulla erikoiskampiakselilla, jolloin syntyi "TSV"-moottorisarja. Tämän moottorisarjan kehittäminen jatkui aina 1980-luvun alkuun asti. Monia Oettinger-moottorien piirteitä käytettiin sittemmin Volkswagenin sarjatuotantomoottoreissa.


title: Oettinger

text: Tiivis yhteistyö Volkswagen AG:n kanssa alkoi vuonna 1963, ja vuodesta 1974 lähtien asiakas saattoi Saksassa tilata Oettinger-viritetyn uuden autonsa suoraan VW-piirimyyjältään. Monessa muussakin maassa Oettingerin ja maahantuojan yhteistyö oli ollut tiivistä jo 1960-kuvulta asti ja yhteistyömaiden luettelo kasvaa edelleen. Oettinger tunnetaan ennen kaikkea Volkswagenin virittäjänä, mutta tarjonta käsittää myös Audin, Seatin ja Škodan malleja näiden valmistajien siirryttyä VAG-konsernin piiriin. Lisäksi yhtiö on kehittänyt tuotteitaan muun muassa tiettyihin Mercedes-Benzin ja Volvon malleihin. Yksityiskohtaisempaa tietoa löytyy alla olevista norjalaisen ArtRacing:in erinomaisista englanninkielisistä historiikeista.


title: Oettinger

text: Friedrichsdorfin uusi tehdas vihittiin käyttöön vuonna 1987, ja se sijaitsee E451- eli A5-moottoritien varressa noin 20 km Frankfurt(Main):in pohjoispuolella. Vuonna 1988 Oettingerin yhtiöryhmään kuului OKRASAn ja valimo MOTOGEMAn lisäksi muun muassa VAG-piiriedustus Frankfurt am Mainissa, rakennus- ja kiinteistöyhtiöitä, osuus LÖBBECKE-pankissa sekä hotelli kuulun Nürburgringin varressa. Pelkästään OKRASA työllisti 120 henkilöä.


title: Oettinger

text: Suomalaisittain kiinnostava on Tallinnaan 1988 perustettu ESTTEC-yhteisyritys, jossa Oettingerillä oli 49% vähemmistöomistus, ja joka alkoi virittää Ladan moottoreita Eestin neuvostotasavallassa. Sijoittuminen Viroon selittynee osin sillä, että Gerhard Oettingerin isä oli 1920-luvulla ollut avaamassa Eestin nahkateollisuuden vientiä maailmalle. Oettingerin vävy Gert Scholl oli ottanut vastuun yhtiön teknisestä kehityksestä ja Friedrichsdorfin tehdas oli loppuvuonna 1988 nostanut Lada-koemoottorin tehon jo 128 hevosvoimaan . Esttec-moottorien käyttäminen sallittiin suomalaisessa Formula 4-kilpaluokassa kaudelle 1990. Yhteisyrityksen myöhemmästä kohtalosta ei toistaiseksi ole löytynyt luotettavaa tietoa mutta se lienee jäänyt uudelleenjärjestelyjen 1990-1991 uhriksi.


title: Oettinger

text: Perustaja DI Gerhard Oettinger erosi yhtiöstään vuonna 1990, ja seuraavana vuonna MBO-kaupalla uudet osakkaat löytänyt yhtiö muutti nimensä nykyiseen muotoon. Gerhard Oettinger kuoli vuonna 1997.


title: Oettinger

text: Oettingerin moottoreiden kehitystyö tapahtuu yhtiön omissa laitoksissa, ja sen tuotteet ovat usein ennakoineet Volkswagenin myöhempää sarjatuotantoa, tai se on saanut kehitettäväkseen projekteja joiden tuotantomäärät olisivat jääneet suuryhtiön kannalta liian pieniksi. Tyypillistä Oettingerin moottoreille on kasvanut iskutilavuus ja varta vasten valmistettu taottu kampiakseli. Moottoreiden virittämisen ohella Oettingerin tuotevalikoimaan kuuluu ajo-ominaisuuksia parantavia alustasarjoja sekä ehostusta auton ulkonäköön tuovia korisarjoja.


title: Oettinger

text: Gerhard Oettinger: "Hub ist meine Devise, das bringt Drehmoment" () ja "Hubraum ist durch nichts zu ersetzen - außer noch mehr Hubraum" ().


title: Jaalanka

text: Jaalanka voi tarkoittaa seuraavia maantieteellisiä kohteita:


title: Crimson Thunder

text: Crimson Thunder on power metal -yhtye HammerFallin vuonna 2002 julkaisema albumi."Bonuskappaleet":


title: Kangaskylä

text: Kangaskylä tarkoittaa seuraavia maantieteellisiä kohteita:Aihepiiriin liittyy läheisesti myös:


title: Suutarinkylä

text: Suutarinkylä voi tarkoittaa seuraavia maantieteellisiä kohteita:


title: III Warning

text: III Warning on nimensä mukaisesti Oz-yhtyeen kolmas albumi. Albumi oli yhtyeen ensimmäinen RCA-yhtiölle. Levyn julkaisun jälkeen yhtye sai kutsun tulla lämmittelijäksi Venomin Amerikan-kiertueelle, mutta tämä kariutui yhtyeen amerikkalaismanagerin sotkuihin. Yhtyeessä oltiin jälkeenpäin tyytymättömiä "III Warningin" soundeihin ja heikkoon tuotantoon.


title: III Warning

text: sekä


title: The Streets

text: The Streets (oik. Mike Skinner) (s. 27. marraskuuta 1978) on englantilainen rap-artisti. Hän on kotoisin West Heathista, Birminghamista.


title: Jimmy Armfield

text: James Christopher Armfield (21. syyskuuta 1935 Denton, Lancashire – 22. tammikuuta 2018) oli englantilainen jalkapalloilija, pelipaikaltaan oikea puolustaja. Hän pelasi koko uransa Blackpoolissa, jossa hän vuosien 1954 ja 1971 välillä pelasi 568 ottelua, tehden kuusi maalia.


title: Jimmy Armfield

text: Englannin maajoukkuetta Armfield edusti 43 kertaa vuosien 1959 ja 1966 välillä. Hän toimi myös maajoukkueen kapteenina. Armfield valittiin Englannin joukkueeseen vuoden 1962 MM-kisoihin, jossa hän oli turnauksen yksi parhaista oikeista pakeista. Kisoissa Englannin tie katkesi puolivälierissä, kun se hävisi Brasilialle. Hänet nimettiin myös MM-ryhmään vuoden 1966 kotikisoihin, mutta kisat menivät hänen osaltaan pilalle loukkaantumisen vuoksi. Turnauksessa Englanti voitti maailmanmestaruuden.


title: Jimmy Armfield

text: Myöhemmin urallaan Armfield valmensi Boltonia ja Leeds Unitedia.


title: Decibel Storm

text: Decibel Storm on Oz-yhtyeen albumi vuodelta 1986. Aiemmasta poiketen kaikki jäsenet ovat olleet säveltämässä kappaleita. Albumi sai edellistä albumia paremmat arvostelut, mutta kaupallisen menestyksen puuttuessa yhtye hajosi pian levyn julkaisemisen jälkeen. Albumilta löytyvä ”Teenage Rampage” on alun perin The Sweet -yhtyeen kappale vuodelta 1974.


title: Kattinaattori

text: Kattinaattori () on kuvitteellinen vastustajahahmo Prätkähiiret-sarjassa, jonka loi Rick Ungar. Hänen ensiesiintymisensä oli animaatiosarjan jaksossa Seikkailu alkaa, osa 1 vuonna 2006.


title: Kattinaattori

text: Kattinaattori on iso, paha ja pirullinen, jonka vuoksi häntä sanotaan Kattinaattoriksi. Hän on veljensä Karvapallon kanssa johtajina johtamassa Kissatroneja nappaamaan marsilaisten uudistajan. Hän yritti alussa tehdä sopimuksen Palkin kanssa saadakseen uudistajan kissatroneille, kun edellinen uudistaja tuhoutui. Tämän lisäksi hän onnistui nappaamaan hetkellisesti Rontin, jonka ansiosta hän sai idean antaa Palkille Rontti, mikäli hän saisi uudistajan. Sopimus kuitenkin sai mutkia matkaan, kun he eivät millään saaneet Ronttia pysymään vankina. Kattinaattori onkin joutunut usein turvautumaan Palkin apuun, joka myös yrittää päästä hiiristä eroon.


title: Threshold (albumi)

text: Threshold on power metal -yhtye HammerFallin seitsemäs albumi, ja se julkaistiin 18. lokakuuta Euroopassa. Hammerfall pääsi albumillaan Ruotsissa listaykköseksi.


title: Itä-Suomen hovioikeus

text: Itä-Suomen hovioikeus () on Suomen hovioikeuksista kolmanneksi vanhin. Se aloitti toimintansa Viipurissa Viipurin hovioikeuden () nimellä vuonna 1839. Toimittuaan sata vuotta Viipurissa hovioikeus siirtyi talvisodan myötä Heinolan kautta Kuopioon vuonna 1940. Hovioikeuden nimi muutettiin 2.3.1945 Itä-Suomen hovioikeudeksi ja on Suomen ainoa hovioikeus, jonka nimessä esiintyy alueen nimi.


title: Itä-Suomen hovioikeus

text: Hovioikeuden toimintaa johtaa presidentti. Pertti Nieminen aloitti Itä-Suomen hovioikeuden presidenttinä 1.4.2014. Häntä ennen 1. huhtikuuta 2012 alkaen presidenttinä toimi Olavi Snellman, joka toimi nimitettäessä hovioikeudenlaamannina. Snellmanin tehtävä oli alun perin määräaikainen vuoden 2013 loppuun. Määräaikaisuuden syynä olivat muutokset hovioikeuksien toiminnassa. Kouvolan hovioikeus yhdistettiin Itä-Suomen hovioikeuteen 1. huhtikuuta 2014. Kouvolaan jäi Itä-Suomen hovioikeuden pysyvä istuntopaikka.


title: Itä-Suomen hovioikeus

text: Itä-Suomen hovioikeudessa on presidentin lisäksi tuomareina hovioikeudenlaamanni ja 15 hovioikeudenneuvosta, kaksi asessoria ja hovioikeuden esittelijöitä. Lisäksi hovioikeudessa on kansliapäällikkö, kirjaaja, apulaiskirjaaja, informaatikko, kolme notaaria, yhdeksän toimistosihteeriä ja kaksi virastomestaria. Vakinaisten virkojen määrä on 51.


title: Itä-Suomen hovioikeus

text: Viipurin hovioikeuden perustaminen liittyy niin sanottuun Strömbergin juttuun. Nimismies F. A. Strömberg oli kasakoiden avulla häätänyt niskuroivia talonpoikia sillä seurauksella, että Antti Repo -niminen talonpoika kuoli kasakoiden keihästämänä. Strömberg joutui syytteeseen, jota kenraalikuvernööri, ruhtinas Alexander Mensikov ei voinut hyväksyä. Turun hovioikeus tuomitsi Strömbergin mestattavaksi osallisuudesta tappoon. Kenraalikuvernööri saattoi asian keisarin ratkaistavaksi, joka vapautti päätöksellään 3. tammikuuta 1839 Strömbergin kaikesta vastuusta. Samana päivänä keisari antoi julistuksen uuden hovioikeuden perustamisesta Viipuriin. Uuden hovioikeuden ensimmäinen presidentti oli kreivi Carl Gustaf Mannerheim vuosina 1839–1854.


title: Itä-Suomen hovioikeus

text: Viipurin hovioikeus ei kuitenkaan ollut keisareiden määräysvallassa. Vuonna 1902 Viipurin hovioikeus kieltäytyi noudattamasta perustuslain vastaisesti annettua asevelvollisuuslakia, minkä johdosta kolme hovioikeuden jäsentä erotettiin, ja muut saivat nuhteet. Vuonna 1903 hovioikeus jätti noudattamatta keisarillisen määräyksen virkasyyteasioissa, ja jälleen useita hovioikeuden jäseniä ja esittelijöitä erotettiin. Nikolai II:n marraskuun manifestin myötä erotetut saattoivat palata virkoihinsa.


title: Itä-Suomen hovioikeus

text: Vuonna 1912 syntyi uusi konflikti, kun Venäjän duuma oli päättänyt, että Suomessakin tehdyt virkarikokset käsitellään Pietarin piirioikeudessa eikä Suomessa maan omien lakien mukaan. Viipurin hovioikeus sovelsi kuitenkin Suomen lakia, ja seurauksena oli erottamisia ja vankeusrangaistuksia. Hovioikeuden jäsenet presidenttiä lukuun ottamatta vangittiin 23. syyskuuta 1913 ja passitettiin Pietariin Krestnyn vankilaan kärsimään rangaistuksiaan yhdenvertaisuuslain vastustamisesta. Heidät vapautettiin vankilasta 24. toukokuuta 1914. Vuonna 1917 helmikuun vallankumouksen jälkeen erotetut saattoivat palata virkoihinsa, joista tilalle nimitetyt erosivat tehdäkseen tilaa palaajille.


title: Itä-Suomen hovioikeus

text:
Itä-Suomen hovioikeuden jäseninä ovat toimineet muun muassa Toimi Tulikoura, Harras Kyttä, Väinö Voipio, Juuso Häikiö, Heimo Lampi, Gustaf Möller ja Lauri Lehtimaja. Hovioikeus käsittelee tuomiopiirinsä käräjäoikeuksien ratkaisuista tehdyt valitukset ja kantelut. Huhtikuussa 2014 hovioikeuspiiriin vastuualueella asui noin 1 080 000 asukasta. Aiemman Kouvolan hovioikeuden liittämisen ja hovioikeuspiirijaon päivityksen jälkeen vastuualueelle kuuluu kuusi käräjäoikeutta:Käräjäoikeudet ja niihin kuuluvat kunnat:
2000-luvulla huomiota kansan keskuudessa ovat herättäneet Itä-Suomen hovioikeuden useat päätökset, joissa sen on koettu kohtelevan seksuaalirikoksiin syyllistyneitä turhan ymmärtäväisesti.


title: Roll the Dice

text: Roll The Dice on Oz-yhtyeen albumi vuodelta 1991. Ape De Martinez ja Mark Ruffneck kokosivat yhtyeen uudelleen 1980-luvun lopussa ottamalla mukaan kolme uutta jäsentä. Paluu jäi lyhyeksi albumin menestyttyä heikosti.


title: Rontti

text: Rontti voi tarkoittaa:


title: Québecin taistelu (1775)

text: Quebecin taistelu käytiin 31. joulukuuta 1775 Yhdysvaltain vapaussodan aikaan. Amerikkalaiset vallankumoukselliset yrittivät vallata kanadalaisen Québecin kaupungin ja lisätä ranskalaiskanadalaisten tukea Amerikan vallankumoukselle. Hyökkäyksessä amerikkalaisjoukkoja johtivat Benedict Arnold ja Richard Montgomery, mutta britit kenraalikuvernööri Guy Carletonin johdolla pystyivät torjumaan hyökkäyksen.


title: Québecin taistelu (1775)

text: Amerikkalaiset jatkoivat Québecin piirittämistä, mutta 6. toukokuuta 1776 kaupunkiin saapui 8 000 brittisotilasta ja amerikkalaiset vetäytyivät takaisin omaan maahansa.


title: Aleksandrian Pyhän Markuksen ritarikunta

text: Aleksandrian Pyhän Markuksen Ritarikunta on ortodoksinen ritarikunta, jonka suurmestarina toimii Aleksandrian ja koko Afrikan paavi ja patriarkka Theodoros II. Sen kunniamerkit ovat suurristi, 1. ja 2. luokan kaulassa kannettavat, lähinnä komentajamerkkejä vastaavat ansioristit sekä mitalit. Kunniamerkkien nauha on sinivihreä. Ritarikunta myöntää kunniamerkkejään ennen muuta kristillisistä ansioista ortodoksista, katolista tai evankelis-luterilaista uskontoa tunnustaville henkilöille. Suomessa Ritarikunnan kunniamerkkejä kantavat mm. Ortodoksisen kirkkomme nykyiset ja entiset arkkipiispat sekä eräät Konstantinus Suuren Ritarikunnan hallituksen jäsenet.


title: Koillinen federaatioyliopisto

text: Koillinen federaatioyliopisto (, "M. K. Ammosovin koillinen federaatioyliopisto" ) on Venäjällä Sahan tasavallan pääkaupungissa Jakutskissa toimiva yliopisto. Se on Sahan ainoa ja Venäjän koillisosan suurin yliopisto. Yliopisto valittiin 2009 yhdeksi valtakunnan seitsemästä federaatioyliopistosta, Niistä on tarkoitus kehittää venäläisiä huippuyliopistoja, joissa opetus ja tutkimus yhdistyvät yrityselämäyhteistyön kanssa.


title: Koillinen federaatioyliopisto

text: Vuoteen 2010 yliopiston nimi oli Jakutskin valtionyliopisto (). Tämä yliopisto perustettiin vuonna 1956 aiemmin kaupungissa toimineen Jakutskin pedagogisen instituutin pohjalle. Vuonna 1990 se nimettiin Jakuuttien ASNT:n perustamiseen vaikuttaneen Maksim Ammosovin mukaan.


title: Koillinen federaatioyliopisto

text: Vuonna 2011 yliopistossa oli lähes 21 000 opiskelijaa ja yli 1200 opettajaa.


title: Koillinen federaatioyliopisto

text: Yliopistossa on yhdeksän tiedekuntaa (biologian ja maantieteen, filologian, geologisen tutkimuksen, historian, insinööritekniikan, lainopin, maantienrakennuksen, valmistavan koulutuksen sekä vuorigeologian tiedekunta) ja yhdeksän erillistä instituuttia (fysiikan ja tekniikan, kasvatustieteen, Koillis-Venäjän kansojen kielten ja kulttuurin lääketieteen, liiketaloustieteen, matematiikan ja informatiikan, psykologian, ruumiinkulttuurin ja urheilun sekä vieraiden kielten ja aluetutkimuksen instituutti).


title: Koillinen federaatioyliopisto

text: Yliopistolla on haaraosastot Sahan Nerjungrin ja Mirnyin kaupungeissa sekä Tšukotkan Anadyrissä.


title: AC Schnitzer

text: AC Schnitzer Automobile Technik GmbH on BMW-merkkisten autojen viritykseen erikoistunut yritys, joka pitää päämajaansa Aachenin kaupungissa Saksassa. Yhtiö on perustettu vuonna 1987. Tätä ennen noin kolmen vuosikymmenen ajan yhtiön perustaja Herbert Schnitzer toimi kilpa-ajajana ja tallipäällikkönä ajattaen itse virittämiään BMW:n malleja saavuttaen useita voittoja ja mestaruuksia.


title: AC Schnitzer

text: Yhtiön lippulaiva on Schnitzer Tension -prototyyppi, joka pohjautuu vuoden 2006 BMW M6 -urheiluautoon. Optimoimalla moottorinohjausjärjestelmän ja korvaamalla vakiopakoputkiston paremmalla, autosta on saatu puristettua ulos 406 kW:n teho ja 520 Nm:n huippuvääntö. Näillä eväillä auto kiihtyy 0–100 km/h vain 4,5 sekunnissa ja saavuttaa 325 km/h rajatun huippunopeuden. Ilman nopeudenrajoitinta autolla on Nardon radalla saavutettu 331,78 km/h huippunopeus.


title: Pistehaarniskamonni

text: Pistehaarniskamonni ("Megalechis thoracata)" on aitopanssarimonneihin kuuluva pohjakala. Pistehaarniskamonni on aiemmin kulkenut virheellisesti myös nimellä "Hoplosternum magdalenae", "Hoplosternum pectorale" tai jopa "Callichthys callichthys".


title: Pistehaarniskamonni

text: Pistehaarniskamonnin pituus on noin 12-14 cm.


title: Pistehaarniskamonni

text: Pistehaarniskamonni on kotoisin Brasiliasta.


title: Pistehaarniskamonni

text: Pistehaarniskamonni ei poikkea muista sukulaisistaan kovasti eli viihtyy pohjassa. Se on kuitenkin melko arka ja liikkuu muita aitopanssarimonneja vähemmän ylemmissä vesikerroksissa.


title: Pistehaarniskamonni

text: Veden pH:n tulee olla 6-8, kovuuden dH 5-19 ja lämpötilan 18–28 °C.


title: W-tyyli

text: W-tyyli on vuosina 2003–2005 MTV3-kanavalla esitetty viihdeohjelma, jossa tehtiin fiktiivistä talk show'ta. Jaksot koostuivat seuraavan talk show -lähetyksen suunnittelusta ja päättyivät kuvitellun talk show’n alkutunnukseen. Ohjelman esiintyjät esiintyivät omilla nimillään, mutta esittivät kuitenkin kärjistettyä roolia.


title: W-tyyli

text: W-tyyli voitti vuonna 2004 Venla-gaalassa Parhaan viihdeohjelman palkinnon.


title: W-tyyli

text: W-tyyli on yksi Suomen menestyneimmistä TV-formaateista kansainvälisillä formaattimarkkinoilla. Se myytiin muun muassa Belgiaan ja Isoon-Britanniaan.


title: Herrlingen

text:
Herrlingen on paikkakunta Blausteinissa Saksassa Baden-Württembergin osavaltiossa. Herrlingen sijaitsee noin kahdeksan kilometriä Ulmin kaupungista länteen. Herrlingenissä oli vuonna 2005 3192 asukasta. Toisessa maailmansodassa
palvellut saksalainen marsalkka Erwin Rommel on haudattu Herrlingeniin.


title: Ristimonninen

text: Ristimonninen "(Corydoras semiaquilus)" on monnislaji ja sopii hyvin seura-akvaarioon.


title: Ristimonninen

text: Ristimonnisen enimmäispituus on 8 cm.


title: Ristimonninen

text: Ristimonninen on kotoisin Etelä-Amerikasta.


title: Ristimonninen

text: Kuten muut monniset, ristimonninen oleilee mieluiten pohjassa, jonka soran pitää olla pienirakeista ja pyöreää ilman teräviä reunoja, jotta se ei vahingoita siihen viiksiään. Viihtyy parvessa.


title: Ristimonninen

text: Sopiva lämpötila on 22-26 °C, pH 6-8 ja vesi pehmeästä keskikovaan (dH 2-25).


title: Täplämonninen

text: Täplämonninen "(Corydoras paleatus)" on panssarimonneihin kuuluva kalalaji, jonka luontainen elinympäristö on Paraná-joen valuma-alueella. Täplämonnista pidetään akvaariokalana.


title: Täplämonninen

text: Täplämonninen on kookkaaksi varttuva monninen ja voi saavuttaa jopa 7 cm pituuden. Täplämonnisesta on myynnissä myös albiinomuotoa, jonka voi erottaa kuparimonnisen albinomuodosta silmien ympäryksen värin perusteella. Täplämonnisilla on silmien ympärillä tummat rinkulat, kun taas kuparimonnisten silmät ovat samasta kohtaa valkoiset.


title: Täplämonninen

text: Täplämonninen on kotoisin Etelä-Amerikasta.


title: Täplämonninen

text: Kuten muut monniset, täplämonninen oleilee mieluiten pohjassa, jonka soran pitää olla pienirakeista ja pyöreää ilman teräviä reunoja, jotta se ei vahingoita siihen viiksiään. Viihtyy parvessa, jossa vähintään 5-6 yksilöä, mieluiten enemmänkin. Akvaarion vähimmäiskoko 80-100 litraa, ja akvaarion pituus vähintään 70 cm. Lisääntyy samalla samalla tavalla kuin sukulaisensa kuparimonninen. Helposti lisääntyvä, mutta poikaset eivät selviä seura-akvaariossa elossa kauan.


title: Täplämonninen

text: Viileässä vedessä viihtyvälle täplämonniselle sopiva lämpötila on 20-24 °C, pH 6-8 ja vesi pehmeästä keskikovaan (dH 2-25). Ruoaksi kelpaavat pohjalle putoavat hiutaleruuat ja monnien tabletit. Vaihteluna ruokavalioon voi antaa pakastesurviaista.


title: Rentukka

text: Rentukka eli luhtarentukka ("Caltha palustris") on kirkkaankeltainen kosteiden paikkojen keväällä ja alkukesällä kukkiva kasvi. Se on myrkyllinen. Rentukka kuuluu leinikkikasveihin.


title: Rentukka

text: Monivuotisen rentukan varret ovat rennot ja mehevät, ja kasvavat 15–50 cm pitkiksi. Kalju varsi on ontto. Lehdet ovat nahkeita ja tavallisesti nyhä–nirhalaitaisia. Aluslehdet ovat melko pitkäruotisia, lehtilapa on pyöreähkö ja herttatyvinen. Varsilehtien lapa on tavallisesti munuaismainen. Halkaisijaltaan lehdet ovat 3–20 cm. Kukkien määrä vaihtelee yhdestä viiteentoista. Kukat ovat kiiltävän keltaiset, halkaisijaltaan 2–5 cm, ja niissä on yleisimmin viisi terälehteä. Suomessa rentukka kukkii touko-kesäkuussa, pohjoisessa vielä elokuussakin. Kasvin siemenet kypsyvät lukuisissa, otakärkisissä tuppiloissa.


title: Rentukka

text: Suomessa rentukasta tunnetaan kaksi alalajia: rantarentukka (ssp. "palustris") ja purorentukka (ssp. "radicans"). Näistä jälkimmäinen on pienempikokoinnen ja kukinnaltaan vaatimattomampi. Rentukan saattaa sekoittaa samaan aikaan kukkivaan mukulaleinikkiin ("Ranunculus ficaria").


title: Rentukka

text: Rentukka on tyypillinen pohjoisen pallonpuoliskon lauhkeiden vyöhykkeiden laji. Sitä tavataan kaikissa Pohjoismaissa sekä Euroopassa eteläisimpiä osia lukuun ottamatta. Levinneisyysalue jatkuu Pohjois-Aasiassa aika Keski-Siperiaan saakka. Pohjois-Amerikassa rentukkaa kasvaa Yhdysvaltain itä- ja keskiosista Kanadan keskiosiin. Suomessa rentukka on yleinen koko maassa. Alalajeista rantarentukkaa tavataan koko maassa, purorentukkaa puolestaa Kainuussa ja Lapissa.


title: Rentukka

text: Rentukka kasvaa rehevillä kosteilla alueilla. Sen tyypillisimpiä elinympäristöjä ovat luhdat, ojat, purot, märät niityt, suon reunat ja rehevien metsälampien rannat.


title: Rentukka

text: Rentukan lehdet ovat myrkyllisiä. Ne voivat aiheuttaa ihmiselle vaihtelevia oireita, kuten polttavaa tunnetta kurkussa, oksentelua, veriripulia, huimausta ja kouristuksia. Lajin myrkyllisyydestä huolimatta ainakin Ruotsissa kukkien nuppuja on nautittu kapristen tapaan.


title: Rentukka

text: Rentukkaa käytetään myös puutarhakasvina esimerkiksi lampien rannoilla. Siitä on jalostettu myös kerrottukukkainen puutarhalajike "Multiplex".


title: Carlos Diogo

text: Carlos Andres Diogo Enceñat (s. 18. heinäkuuta 1983 Montevideo, Uruguay) on uruguaylainen jalkapalloilija, joka pelaa espanjalaisessa Real Zaragozassa. 185-senttimetriä pitkä Diogo on pelipaikaltaan puolustaja.


title: Carlos Diogo

text: Vuonna 2001 alkaneella ammattilaisurallaan Diogo on edustanut River Plate Montevideota, Peñarolia, River Platea, Real Madridia ja nykyisin Zaragozaa.


title: Carlos Diogo

text: Uruguayn maajoukkuetta Diogo on edustanut 23 kertaa.


title: Opiskelijahaalari

text: Opiskelijahaalari on haalari, jota käytetään pääasiassa opiskelijajuhlissa. Haalareita käyttävät yleensä yliopistojen ja ammattikorkeakoulujen opiskelijat.


title: Opiskelijahaalari

text: Haalariin kerätään usein kangasmerkkejä muistoiksi eri opiskelijatapahtumista ja niissä tavatuista muista opiskelijoista, joiden kanssa merkkejä on vaihdettu. Haalarien väritys ja selässä oleva oppilaitoksen tai oppilaskunnan tunnus ilmaisevat kantajansa opiskelupaikan sekä koulutusohjelman. Joissakin opiskelijapiireissä on tapana vaihtaa osa haalarin lahkeesta seurustelukumppanin kanssa.


title: Opiskelijahaalari

text: Haalarit ovat yleistyneet alun perin Ruotsissa paikallisen sitsikulttuurin kautta. Suomessa opiskelijahaalareiden ensimmäisiä ilmentymiä ovat kuitenkin olleet Otaniemen rakentamisen (1950-60-lukujen vaihteessa) yhteydessä Rakennusinsinöörikillan opiskelijoiden yhteistuumin hankitut rakennustyömaahaalarit. Miltei samaan aikaan olivat käytössä myös nk. Teekkaritempausten yhteydessä tempaushaalareita. Otaniemeen haalarit rantautuivat kiltojen pariin noin 1970-luvun lopussa. Seuraavana haalarit otettiin käyttöön 1980-luvulla Vaasan kauppakorkeakoulussa. Yleisesti haalarit ovat tulleet tunnetuksi Suomessa teekkarien kautta.


title: Battle Hymns

text: Battle Hymns on heavy metal -yhtye Manowarin esikoisalbumi. Se julkaistiin vuonna 1982.


title: Hannibal T. Karvapallo

text: Hannibal T. Karvapallo ("Hannibal T. Hairball") on kuvitteellinen konna Prätkähiiret-sarjassa, jonka loi Rick Ungar. Hannibalin esiintyi ensimmäisen kerran animaatiosarjan jaksossa "Seikkailu alkaa", osa 1 vuonna 2006.


title: Hannibal T. Karvapallo

text: Karvapallo on suunniteltu sarjan luojan Rick Ungarin kissan mukaan.


title: Hannibal T. Karvapallo

text: Kissatronien apulaiskomentaja Karvapallo ei ole mikään välkky, minkä lisäksi hänellä on huono tapa oksennella karvapalloja minne sattuu. Apulaiskomentaja Karvapallo yrittää saada marsilaisten uudistajan, jotta voisi laittaa koko linnunradan täyteen kissojen hiekkalaatikoita ja vallata ne itselleen. Hänen ongelmansa on kuitenkin kyvyttömyys saada mitään aikaan ilman veljeään Kattinaattoria, joka onkin kissatronien todellinen johtaja. Joka tapauksessa loputon määrä kynsijoukkoja Karvapallon alaisuudessa tekee hänestäkin vaarallisen vihollisen.


title: Hannibal T. Karvapallo

text: Karvapallosta on ollut lähinnä harmia tehtävien aikana, ja hän saa kuulla siitä koko ajan Kattinaattorilta, sillä ilman häntä Prätkähiiret ja heidän ikääntynyt kenraalinsa olisi napattu kauan sitten. Silti Kattinaattori ei ole jättänyt veljeään pulaan, vaikka hänen onkin tehnyt mieli monta kertaa. Karvapallo on muutenkin tilanteen tullen itsekäs ja ottaa kaiken kunnian itselleen, vaikka ei olisi tehnyt mitään. Tunaroimisesta ja tyhmyydestä huolimatta Karvapallo on osoittanut olevansa ovela ja kerran onnistunut saamaan Turbon tekemään hänelle erään tehtävän.


Pyhän Nikolauksen seurakunta Helsingissä on ortodoksinen uskonnollinen yhteisö, joka toimii lähinnä Helsingissä. Seurakuntaan kuuluu 2 400 jäsentä (2012). Yhdyskuntaan voi kuulua ilman kotipaikkaa Suomessa, ja sen jäsenistä noin 30 prosenttia on muita kuin Suomen kansalaisia. Seurakunta ei kuulu Suomen ortodoksiseen kirkkoon vaan Venäjän ortodoksisen kirkon eli Moskovan patriarkaatin alaisuuteen.


title: Pyhän Nikolauksen seurakunta Helsingissä

text: Pyhän Nikolaoksen seurakunnan perustivat vuonna 1927 venäläiset emigrantit. Se noudattaa juliaanista kalenteria ja venäläistä kirkkojärjestystä. Jumalanpalvelukset pidetään kirkkoslaavin kielellä, saarnat venäjäksi. Seurakunta kuului aluksi Länsi-Euroopan eksarkaattiin ja vuodesta 1945 Moskovan patriarkaatin alaisuuteen. Vuonna 1997 seurakuntaan kuului runsaat 600 henkeä, joiden keski-ikä oli korkea, mutta sittemmin jäsenkunta on kasvanut ja jäseniä on nykyisin noin 2 400.


text: Seurakunnalla on kaksi kirkkoa, Pyhän Nikolauksen kirkko Helsingin Hietaniemessä ja Pyhän Ksenia Pietarilaisen kirkko pienkerrostalossa Mellunmäessä. Ensinmainitun yhteydessä on myös seurakunnan oma hautausmaa.


text: Seurakunta suunnitteli Itäkeskukseen uutta suurta Pyhän Nikolauksen kirkkoa, jonka oli tarkoitus valmistua 2017. Helsingin rakennusvirastolla oli vaikeuksia hyväksyä sipulikupolinen kirkko Itäkeskuksen yhteyteen, mutta se hyväksyi lopulta arkkitehti Markku Aallon suunnitelman, jossa kirkon erottaa kulttuurikeskus Stoasta seurakuntatalon ja asuintalon muodostama kompleksi. Rakennuslupa saatiin vuonna 2009 ja rakennustyöt alkoivat vuonna 2011. Syksyllä 2013 seurakunta- ja asuintalojen perustukset olivat valmistumassa. Vuonna 2018 seurakunta ilmoitti rakentamiseen varattujen rahojen loppuneen ja seurakunnan luopuvan rakennushankkeesta. Seurakunta pyrkii myymään keskeneräiset rakennukset 1,9 miljoonalla eurolla.


text: Vuonna 2018 opetus- ja kulttuuriministeriö myönsi seurakunnalle 27 774 euroa valtionavustusta. Seurakunta on vaatinut valtionavustusten korottamista jäsenmäärän kasvuun vedoten.


title: Into Glory Ride

text: Into Glory Ride on heavy metal -yhtye Manowarin toinen albumi.


title: Hail to England

text: Hail to England on heavy metal -yhtye Manowarin kolmas albumi. Levy julkaistiin vuonna 1984.


title: Atlantin valli

text: Atlantin valli () oli saksalaisten toisen maailmansodan aikana rakentama linnoitettu puolustuslinja. Sen tarkoitus oli puolustaa natsi-Saksaa odotetulta Englannista tulevalta liittoutuneiden hyökkäykseltä. Atlantin vallin rakentaminen aloitettiin vuonna 1942. Vallin pituus oli 3 800 kilometriä, Pohjois Norjasta Tanska kautta Ranskan eteläkärkeen ja siihen rakennettiin 17 500 bunkkeria.


title: Atlantin valli

text: Siegfried-linjan suunnitellut Fritz Todt oli pääinsinööri, jonka Hitler oli valinnut rakentamaan Atlantin vallin suurimman varustukset. Hitler itse suunnitteli useita tykkibunkkeria. Tuhansia pakkotyöläisiä käytettiin rakennettaessa pysyviä linnoituksia Alankomaihin, Belgiaan ja Ranskaan. Työ edistyi kuitenkin hitaasti, koska Saksa kävi sotaa ja armeija tarvitsi sekä miehiä että materiaalia. Puolustuslinjaan käytettiin 17 miljoonaa kuutiometriä betonia, 1,2 miljoonaa tonnia terästä ja 3,7 miljardia Saksan markkaa.


title: Atlantin valli

text: Koska Todt ei saanut rakennettua puolustuslinjaa Hitlerin vaatimassa nopeudessa niin vuoden 1944 alussa Hitler nimitti Afrikassa mainetta niittäneen saksalaisen sotamarsalkka Erwin Rommelin tehtävään. Rommelin mielestä jo olemassa olevat linnoitukset olivat "insinöörin suunnittelemia ja keskittyivät liiaksi satamiin". Hän alkoi välittömästi vahvistaa vanhoja ja rakentaa uusia linnoituksia, erityisesti satamien väliin jääville alueille. Rommel käski asentaa miljoonia uusia miinoja mereen ja rannoille. Lisäksi tuhansia panssarivaunuesteitä asennettiin rannoille ja maaseudulle. Uusia bunkkereita ja suojia sekä tykistölle että konekivääreille rakennettiin kiivaasti aukkopaikkoihin. Rommelin tarkoitus oli pysäyttää Liittoutuneiden maihinnousu ennen kuin he saisivat vallattua pysyvää sillanpääasemaa itselleen.


title: Atlantin valli

text: Liitoutuneiden maihinnousun alkaessa saksalaiset olivat laskeneet melkein kuusi miljoonaa miinaa Pohjois-Ranskaan. Saksalaisten miinakenttiä ja asemia oli laajennettu sisämaahan ja teitä miinoitettu. Saksalaiset olivat myös pystyttäneet liitokoneiden ja laskuvarjohyppääjien oletetuille laskeutumispaikoille maahan upotettuja tolppia, joita he kutsuivat Rommelin parsaksi (). Lisäksi joitain jokia oli laitettu tulvimaan.


title: Atlantin valli

text: Atlantin vallia ei koskaan saatu valmiiksi. Valmiiksi saatiin kriittisimmiksi paikoiksi arvioidut rannat: Dover, Belgian rannikko, Rotterdamin ja Amsterdamin satamat ja Reinin suu. Kesken jäivät esimerkiksi Norjan rannikko ja Normandia. Esimerksi Omaha-lohkolla liittoutuneiden 35 000 sotilasta vastassa oli vain 300 saksalaista konekivääripesäkkeissä sekä jonkin verran kenttätykistöä sisämaan puolelta. Osa sen bunkkereista on vielä nykyäänkin pystyssä. Cornelius Ryan kirjoitti Normandian maihinnousun ensimmäisestä vuorokaudesta kertovan kirjan "Atlantin valli murtuu" vuonna 1959, ja siitä tehtiin myös samanniminen elokuva vuonna 1962.


title: Sign of the Hammer

text: Sign of the Hammer on heavy metal -yhtye Manowarin neljäs albumi. Levy julkaistiin vuonna 1984.


title: Fighting the World

text: Fighting the World on heavy metal -yhtye Manowarin vuonna 1987 julkaisema albumi. Yhtye joutui myöhemmin albumin takia myös oikeuteen. Syynä oli se, että jotkut syyttivät Manowaria siitä, että albumin kansitaide oli samanlainen kuin Kissin "Destroyer"-albumin kansikuva, jonka oli maalannut Ken Kelly, joka alkoi työskennellä Manowarin kanssa seuraavasta albumista lähtien.


title: Louder Than Hell

text: Louder Than Hell on heavy metal -yhtye Manowarin kahdeksas studioalbumi, ja ensimmäinen jonka teossa oli mukana kitaristi Karl Logan. Albumi julkaistiin vuonna 1996. Albumin kansitaiteen piirsi taiteilija Ken Kelly.


title: Warriors of the World

text: Warriors of the World on heavy metal -yhtye Manowarin albumi, joka julkaistiin 27. toukokuuta 2002.


title: Warriors of the World

text: Albumi debytoi Suomen virallisen listan sijalla 26, ja nousi seuraavalla listaviikollaan sijalle 17.


title: Ōmoto

text: Ōmoto () tai ōmoto-kyō () on japanilainen uskonto. Se luokitellaan usein niihin uususkontoihin, jotka ovat eriytyneet šintolaisuudesta. Ōmoton perusti Nao Deguchi vuonna 1892, ja sen johtohahmot ovat pääasiassa olleet naisia. Liikkeen nykyisenä johtajana on vuodesta 2001 lähtien toiminut Kurenai Deguchi.


title: Luettelo Keski-Euroopan mäkiviikon osakilpailuiden kärkikolmikoista

text: Tämä on luettelo Keski-Euroopan mäkiviikon osakilpailuiden kärkikolmikoista.


title: Ӝ

text: Ӝ on kyrillinen kirjain. Se sisältyy udmurtin aakkosiin ja on aakkosjärjestyksessä yhdeksäs kirjain. Se on muodostettu kyrillisestä kirjaimesta ж lisäämällä siihen treema.


title: Ӝ

text: Ӝ on udmurtissa soinnillisen postalveolaarisen affrikaatan [] merkki.


title: Tampereen yliopistollinen sairaala

text: Tampereen yliopistollinen sairaala (aiemmin Tampereen yliopistollinen keskussairaala TAYKS) eli TAYS on Pirkanmaan sairaanhoitopiiriin kuuluva yliopistollinen sairaala. Se kattaa noin 80 prosenttia koko Pirkanmaan sairaanhoitopiirin toiminnasta. Tampereen yliopistollinen sairaala toimii kahdella paikkakunnalla: Keskussairaala Tampereella Kaupin kaupunginosassa, Pitkäniemen sairaala Nokialla. Keskussairaalan päärakennus, jonka suunnittelivat arkkitehdit Erkki Helamaa ja Veijo Martikainen, valmistui vuonna 1962. Rakennuskokonaisuutta on laajennettu sittemmin useaan otteeseen. Vuosina 1968−2007 sairaalakokonaisuuteen kuului myös Kangasalla sijaitseva Pikonlinnan sairaala, jossa olivat keuhkotauti- ja reumaosastot. Nämä toimivat nykyisin niitä varten rakennetuissa tiloissa keskussairaalan yhteydessä.


title: Tampereen yliopistollinen sairaala

text: Tampereen yliopistollisessa sairaalassa on edustettuna 34 lääketieteen erikoisalaa. Valtaosa erikoisalojen toiminnasta tapahtuu Keskussairaalassa, jossa on yli tuhat vuodepaikkaa ja runsaat 3 000 työntekijää. Keskussairaala muodostaa Tampereen suurimman rakennuskokonaisuuden.


title: Tampereen yliopistollinen sairaala

text: TAYS Ensiapu Acutan yhteispäivystyksessä hoidetaan iltaisin, viikonloppuisin ja öisin kiireellisiä Tampereelta tulevia terveyskeskuspotilaita sekä öisin myös Hämeenkyrön, Ikaalisten, Nokian, Oriveden, Pirkkalan, Ruoveden, Sastamalan, Virtain ja Ylöjärven asukkaita.


title: Tampereen yliopistollinen sairaala

text: TAYS ilmoitti lokakuussa 2016 allekirjoittaneen vuosille 2016–2019 sopimuksen Pietarin terveydenhoitokomitean kanssa ja alkavansa ottaa hoidettaviksi venäläispotilaita Pietarin alueelta.Pitkäniemen sairaala on osa Tampereen yliopistollista sairaalaa. Pitkäniemessä psykiatrinen hoito jakautuu


title: Desmond Young

text: Desmond Young oli englantilainen upseeri, joka julkaisi toisen maailmansodan jälkeen vuonna 1950 kirjan saksalaisesta sotamarsalkasta Erwin Rommelista. Young jäi Rommelin vangiksi Afrikassa.


title: Pirkanmaan sairaanhoitopiiri

text: Pirkanmaan sairaanhoitopiiri (lyh. PSHP) on kuntayhtymä, jonka muodostavat Pirkanmaan maakunnan kunnat Punkalaidunta lukuun ottamatta sekä lisäksi vuoden 2013 alusta Keski-Suomessa sijaitsevat Jämsä ja Kuhmoinen. Sen tehtävänä on tuottaa vaativan erikoissairaanhoidon ja kehitysvammahuollon palveluja. Hoidon tuottaa Tampereen yliopistollinen sairaala, jonka toimipaikkoja ovat Tays Keskussairaala Tampereella, Pitkäniemen sairaala Nokialla sekä Vammalan ja Valkeakosken aluesairaalat. Vuosittain piirin vuodeosastoilla hoidetaan 75 000 ja poliklinikoilla 370 000 potilasta. Liikelaitoksia on yksi, Kuvantamiskeskus- ja apteekkiliikelaitos, ja osakeyhtiöitä kolme: Tekonivelsairaala Coxa Oy, Tays Sydänkeskus Oy ja Fimlab Laboratoriot Oy.


title: Pirkanmaan sairaanhoitopiiri

text: Kaivannon B-mielisairaala Kangasalla kuului sairaanhoitopiiriin vuoteen 2015 asti ja Ylisen kuntoutuskeskus Ylöjärvellä vuoteen 2016 asti.


title: Terttu Savola

text: Terttu Savola (o.s. Rankila, s. 22. kesäkuuta 1941 Vimpeli) on suomalainen poliitikko. Hän on Köyhien Asialla -puolueen puheenjohtaja ja Espoon kaupunginvaltuutettu 2008-2012 sekä Suomen YK-liiton ihmisoikeus- ja lastenoikeuslähettiläs, Suomen Pakolaisavun luennoitsija ja Espoon käräjäoikeuden lautamies.


title: Terttu Savola

text: Savola kuului 1990-luvun alkupuolella Suomen kristillisen liiton puoluehallitukseen ja hän toimi SKL:n Naisten puheenjohtajana. Marraskuussa 1995 Savola osallistui Perussuomalaisten perustavaan kokoukseen, jossa hänet valittiin puolueen varapuheenjohtajaksi. Savola erosi kristillisten hallituksesta vasta valintansa jälkeen. Kesäkuun 1997 puoluekokouksessa Savola putosi varapuheenjohtajan paikalta. Hän jäi kuitenkin puoluehallitukseen. Alkuvuonna 1998 Savola erosi puolueesta ja liittyi Remonttiryhmään. Lokakuussa 1998 Savola valittiin johtamaan puolueen naisjärjestö Naisremmiä. Savola erotettiin Remonttiryhmästä keväällä 1999, kun hän kritisoi puheenjohtaja Risto Kuismaa itsevaltaisuudesta.


title: Terttu Savola

text: Savola nousi Espoon kaupunginvaltuustoon vaaleissa 2008 ja Köyhien Asialla -puolue sai siten historiansa ensimmäisen valtuutetun. Paikka tuli perussuomalaisten kanssa solmitun vaaliliiton ansiosta. Timo Soinin suuri suosio vei valtuustoon myös 176 ääntä keränneen Savolan. Savola putosi kuitenkin valtuustosta vuoden 2012 vaaleissa.


title: Terttu Savola

text: Savola pyrki Euroopan parlamentin jäseneksi vaaleissa 1996 (839 ääntä), 2004 (1 352 ääntä) ja 2009 (385 ääntä). Vuoden 1994 presidentinvaalissa Savola tuki RKP:n Elisabeth Rehniä, ja vaaleissa 2006 kokoomuksen Sauli Niinistöä.


title: Terttu Savola

text: Poliisi otti Savolan kiinni vuoden 2011 eduskuntavaalien vaalipäivänä, kun hän pyrki YLE:n, MTV3:n ja STT:n eduskuntapuolueiden puheenjohtajille järjestämään haastattelutilaisuuteen. Helsingin Sanomien pääkirjoituksessa kiinniottoa paheksuttiin ja verrattiin Valko-Venäjän vaalitapahtumiin.


title: Terttu Savola

text: Terttu Savola aikoi pyrkiä presidenttiehdokkaaksi vuoden 2012 vaaleissa, mutta puolue ei ehtinyt kerätä riittävästi kannattajakortteja määräaikaan mennessä. Savola on Helsingin eteläpohjalaisten julkaiseman Plari-lehden päätoimittaja. Hän on myös entinen malli.


title: Terttu Savola

text: Uuden Suomen blogissaan 28.11.2014 Savola kirjoittaa sukupuolineutraalista avioliitosta ja arkkipiispa Kari Mäkisestä: "Meillä on arkkipiispaksi luikerellut henkilö, joka listojen mukaan kuuluu vapaamuurarijärjestöön, jonka jäsenet palvelevat jumalanaan Luciferia eli perkelettä. Ei siis ihme, että hän innokkaasti kannattaa kaikenlaisia perkeleen töitä, kuten oli tämäkin avioliittolakiäänestys." Kirjoituksen lopuksi Savola kehottaa erottamaan arkkipiispan.


title: Caporetton taistelu

text: Caporetton taistelu (myös kahdestoista Isonzon taistelu) oli ensimmäisen maailmansodan taistelu, joka käytiin Italian rintamalla vuonna 1917 (24. lokakuuta – 9. marraskuuta) Sočan laaksossa, silloisessa Italiassa. Nykyään paikka tunnetaan Kobaridina ja se sijaitsee Slovenian valtion alueella.


title: Caporetton taistelu

text: Taistelu käytiin keskusvaltojen Itävalta-Unkarin ja Saksan keisarikunnan joukkojen sekä ympärysvaltoihin kuuluvan Italian joukkojen välillä. Saksalaisilla joukoilla vahvistetut Itävalta-Unkarin joukot onnistuivat murtautumaan italialaisten etulinjan ja aiheuttivat italialaisille joukoille tuntuvia tappioita. Caporetton taistelu oli hyvä esimerkki rynnäkköjoukkojen ja soluttautumistaktiikan tehokkaasta käytöstä.


title: Caporetton taistelu

text: Ernest Hemingway on kuvannut taistelun jälkiselvittelyjä kirjassaan "Jäähyväiset aseille".


title: Mobilen piirikunta

text: Mobilen piirikunta on Yhdysvaltojen Alabaman osavaltiossa sijaitseva piirikunta. Piirikunnan asukasluku oli vuoden 2010 väestönlaskennassa 412 992 ja sen pääkaupunki on Mobile. Mobilen piirikunta perustettiin vuonna 1812.


title: Mobilen piirikunta

text: Yhdysvaltain väestönlaskentaviraston mukaan piirikunnan pinta-ala on 4 258 km², josta 3 194 km² on maata ja 1 064 km² (25 %) vettä.


title: Galileo Galilei (ooppera)

text: Galileo Galilei on Galileo Galilein elämään pohjautuva ooppera. Sen ensi-ilta oli Chicagon Goodman-teatterissa vuonna 2002. Musiikin sävelsi Philip Glass, libreton kirjoitti Mary Zimmerman ja Arnold Weinstein. Ooppera koostuu kymmenestä kohtauksesta ilman taukoja.


title: Galileo Galilei (ooppera)

text: Ensimmäinen kohtaus (Avauslaulu): Elonsa viimeisinä päivinä sokeutunut Galilei muistelee elämänsä liittyneitä, joita ei enää voi nähdä.


title: Galileo Galilei (ooppera)

text: Toinen kohtaus (Uskostakieläytyminen): Katolisen kirkon virkailijat nuhtelevat tiedemiestä, joka ei tahdo luopua teoriastaan, jonka mukaan Maa kiertää Aurinkoa. Paavi julistaa tuomionsa ja muistuttaa Galileita ajasta, jolloin he kävelivät puistossa ystävinä.


title: Galileo Galilei (ooppera)

text: Kolmas kohtaus (Päärynät): Marie Celeste, Galilein tytär lähettää kirjeen, jossa julistaa rakkauttaan ja tukeaan.


title: Galileo Galilei (ooppera)

text: Neljäs kohtaus (Oikeudenkäynti): Galilei kutsutaan kahden kardinaalin eteen vastaamaan kirjaansa "Dialogo dei due massimi sistemi del mondo" koskeviin kysymyksiin.


title: Galileo Galilei (ooppera)

text: Viides kohtaus (Dialogo dei due massimi sistemi del mondo): Galilei kirjoittaa kirjaansa ja kuvitteellisia hahmoja ilmaantuu keskustelemaan esitetyistä teorioista.


title: Galileo Galilei (ooppera)

text: "Tässä vanha Galilei muuttuu nuoreksi."


title: Galileo Galilei (ooppera)

text: Kuudes kohtaus (Kallistuneet tasot): Galilei testaa teorioitaan laboratoriossaan.


title: Galileo Galilei (ooppera)

text: Seitsemäs kohtaus (Kävely puistossa): Galileo ja hänen ystävänsä kardinaali Barberini keskustelevat Galilein uusimmasta kirjasta puistossa. Kardinaalin vaimeiden runojen jälkeen Galilein ilmaisee pelkonsa vihollisiaan kohtaan. Barberini varoittaa Galileita jatkamasta planeettoja koskevaa teoriaansa.


title: Galileo Galilei (ooppera)

text: Kahdeksas kohtaus (Lamput): Ollessaan messussa tyttärensä kanssa Galilei havaitsee katosta riippuvan lampun heiluvan heilurin tapaan ja selittää teoriaansa Marielle.


title: Galileo Galilei (ooppera)

text: Yhdeksäs kohtaus (Teleskoopin esittely): Galileo esittelee keksintöänsä herttuattarelle ja hänen neideilleen. Herttuatar ja Galilei muistelevat nuoruuttaan, jolloin he kävivät katsomasta Galilein isän Vincenzon säveltämän oopperan.


title: Galileo Galilei (ooppera)

text: Kymmenes kohtaus (Ooppera oopperassa): herttuatar ja Galilei, nyt lapsina, ovat yleisönä Vincenzon oopperassa. Maaginen tarina kuljettaa Galilein kuolleen tyttärensä luo.


title: Ernst Ruska

text: Ernst August Friedrich Ruska (25. joulukuuta 1906 Heidelberg – 25. toukokuuta 1988 Berliini) oli saksalainen fyysikko ja sähköinsinööri. Hänet tunnetaan erityisesti elektronimikroskoopin keksijänä.


title: Ernst Ruska

text: Ruska opiskeli elektroniikkaa Münchenin teknillisessä yliopistossa 1925–1927 ja siirtyi tämän jälkeen Berliinin teknilliseen yliopistoon. Siellä hän keksi, että näkyvän valon asemesta elektroneja havainnoiva mikroskooppi muodostaa tarkemman kuvan, johtuen elektronien värähtelytaajuudesta, joka on sähkömagneettiseen värähtelyyn verrattuna 100 000-kertainen. Ruska rakensi maailman ensimmäisen elektronimikroskoopin vuonna 1931.


title: Ernst Ruska

text: Ruska työskenteli Siemens-Reiniger-Werke AG:llä tutkimusinsinöörinä 1937–1955 ja johtajana Fritz Haberin mukaan nimetyssä Elektronimikroskopian instituutissa 1955–1972. Vuodesta 1949 hän toimi professorina Berliinin vapaassa yliopistossa. Ennen eläköitymistään vuonna 1972 Ruska toimi Berliinin teknillisessä korkeakoulussa professorina vuodesta 1957. Osoituksena lukuisista saavutuksistaan optoelektroniikassa hänelle myönnettiin vuonna 1986 puolet Nobelin fysiikanpalkinnosta; toinen puoli jaettiin tunnelointimikroskoopin kehittäjille Gerd Binnigille ja Heinrich Rohrerille.


title: Dawn (luotain)

text: Dawn () on NASAn avaruusluotain. Se lähetettin tutkimaan kahta asteroidivyöhykkeen suurinta kohdetta, kääpiöplaneetta Ceresiä ja asteroidi Vestaa. Dawn on ensimmäinen kääpiöplaneettaa tutkiva luotain.


title: Dawn (luotain)

text: Luotain laukaistiin matkaan Cape Canaveralin avaruuskeskuksesta 27. syyskuuta 2007 Delta II -kantoraketilla Dawn asettui Vestan kiertoradalle 16. heinäkuuta 2011. Poistuttuaan 5. syyskuuta 2012 Vestan kiertoradalta Dawn saapui 6. maaliskuuta 2015 Cereksen kiertoradalle.


title: Dawn (luotain)

text: Voimanlähteenä Dawn käyttää NASAn NSTAR-ionimoottoria.


title: Dawn (luotain)

text: Dawn-tehtävä on kokenut monia vaiheita. Joulukuussa 2003 se peruttiin, ja helmikuussa 2004 käynnistettiin uudelleen. Lokakuussa 2005 Dawn laitettiin "odotuslistalle". Tammikuussa 2006 Dawn-ohjelma käynnistettiin uudelleen, ja peruttiin maaliskuun alussa. Maaliskuun loppupuolella projekti käynnistettiin jälleen uudelleen. Syyskuussa 2006 Dawn oli lähes valmis laukaistavaksi.


title: Dawn (luotain)

text: Kesäkuun 2007 alussa tuli julki huhu, että NASAn tai teollisuuden työntekijä olisi pudonnut aluksen päälle ja se olisi rikki. Vaikka sanankaltaisia tapauksia on Yhdysvaltain avaruusteollisuudessa tapahtunut, tällä kertaa huhu kumottiin. Aluksen aurinkopaneelin takapintaa on ilmeisesti kuitenkin kolhittu työkalulla. .


title: Dawn (luotain)

text: Planeettojenvälisessä avaruudessa Dawn käyttää NSTAR-ionimoottoreita, jonka tyyppisiä kokeiltiin Deep Space 1-luotaimessa. Luotain käyttää pitkää spiraalin muotoista lentorataa. Tällä ratkaisulla minimoidaan tarvittavan ajoaineen määrää, mutta lentomatka on huomattavan pitkä. Luotaimen tankkiin mahtuu ajoaineena käytettävää xenonia 450 kg ja ionimoottorin antama työntövoima vaihtelee minimitehon 19 millinewtonista maksimitehon 92 mN:iin. Moottorissa on kolme suutinta, joista vain yksi on kerrallaan käytössä. Sekä moottorin että tutkimusinstrumenttien virtalähteenä toimivat kaksi 18 m laajuista aurinkopaneelia, joiden antama teho luotaimen määränpäässä, noin 3 AU:n etäisyydellä Auringosta on 1300 W.


title: Dawn (luotain)

text: Luotaimen tietojenkäsittelystä vastaa RAD6000 -prosessori ja C-kielellä kirjoitettuja ohjelmia ajetaan VxWorks-käyttöjärjestelmässä. Tietokoneessa on myös 8 Gb massamuistia. Tehtävän aikana komentoja annetaan VML-kielellä. Kommunikointi Maahan tapahtuu X-kaistalla tiedonsiirtonopeuden ollessa 7,8b/s–2,0kb/s (up) ja 10b/s–124 kb/s (down). Tiedonsiirtoa varten luotaimessa on yksi 1,52-metrinen antenni sekä kolme pienempää antennia. Luotain käyttää vain yhtä antennia kerrallaan.


title: Dawn (luotain)

text: Dawn laukaistiin Delta II-heavy-kantoraketilla 27. syyskuuta 2007 14.34 Suomen aikaa.


title: Dawn (luotain)

text: Dawn-luotain saavutti Ceresin kiertoradan 6. maaliskuuta 2015. Kello 4.39 am. (PST) eli 14.30 Suomen aikaa kääpiöplaneetan painovoima alkoi vetämään luotainta puoleensa noin 61 000 kilometrin etäisyydeltä ja kello 5.36 am. (PST) eli 15.36 Suomen aikaa luotaimelta saapui tieto NASAn Jet Propulsion Laboratoryyn, että luotain on kunnossa, ja saavuttanut kiertoradan suunnitellusti.Kääpiöplaneetta Ceres ja asteroidi Vesta ovat asteroidivyöhykkeen suurimmat kappaleet. Dawn-luotaimen on tarkoitus hankkia tietoa näistä kahdesta, etukäteen hyvin erilaiseksi oletetusta pienkappaleesta. Siinä missä Cereksen arveltiin muodostuvan ainakin osittain vesijäästä ja sillä saattaisi olla heikko ilmakehä, Vesta näyttäisi olevan kuiva, kivinen ja mahdollisesti varsin nuori kappale. Aikaisempi tietämys Vestan rakenteesta ja koostumuksesta perustuu teleskooppihavaintojen lisäksi maapallolta löydettyihin meteoriitteihin, joiden arvellaan olevan Vestasta irronneita. Aikaisempi tietämys Cereksestä perustuu täysin teleskooppihavaintoihin. Näiden kohteiden tutkiminen tuo tietoa erityisesti kiviplaneettojen muodostumisesta Aurinkokunnan syntyvaiheessa sekä veden esiintymisestä Aurinkokunnassa.


title: Dawn (luotain)

text: Luotaimella on kolme tutkimusinstrumenttia joiden lisäksi luotaimella voidaan tehdä mittauksia painovoimakentästä


title: Dawn (luotain)

text: Luotaimen tuottamia kuvia sekä muuta tutkimusaineistoa on saatavilla NASAn The Planetary Data System -palvelusta.


title: Siegfried Sassoon

text: Siegfried Loraine Sassoon (8. syyskuuta 1886 Matfield Kent Britannia – 1. syyskuuta 1967) oli englantilainen runoilija ja proosakirjailija. Hän tuli ensimmäisen maailmansodan aikana tunnetuksi satiirisista sodanvastaisista runoistaan mutta sai myöhemmin mainetta proosateoksistaan.


title: Siegfried Sassoon

text: Sassoonin isä Alfred Sassoon oli intianjuutalaista sukua, ja hänen äitinsä oli brittiläinen protestantti Theresa Thornycroft. Etunimensä Siegfried hän sai, koska hänen äitinsä ihaili saksalaista säveltäjää Richard Wagneria. Hän opiskeli 1905–1907 Clare Collegessa Cambridgessa oikeustiedettä ja historiaa. Hän kuitenkin keskeytti opintonsa ja kulutti aikaansa metsästellen ja krikettiä pelaten. Häneltä ilmestyi omakustanteena jokunen vähälle huomiolle jäänyt runoteos. Tulot riittivät vaatimattomaan elämään. Ensimmäinen teos, "The Daffodil Murderer", ilmestyi 1913 salanimellä Saul Kain.


title: Siegfried Sassoon

text: Sassoon kääntyi vanhoilla päivillään katoliseksi. Hänen ainoa poikansa, tutkija, kielitieteilijä ja kirjailija George Sassoon, kuoli syöpään 2006. Georgella oli kolme lasta, joista kaksi kuoli auto-onnettomuudessa 1996.


title: Luettelo Kuopion nähtävyyksistä

text: Kuopion kulttuuri painottuu vahvan taidekoulutuksen pohjalle rakentuvaan monipuoliseen yhdistelmään teatteria, tanssia, musiikkia ja muotoilua. Kaikissa edellä mainituissa paitsi teatterissa annetaan Kuopiossa koulutusta. Näistä musiikin koulutusketju on kansainvälisestikin huomattava – Kuopiossa tarjotaan musiikin koulutusta päiväkodista aina akateemisiin oppiarvoihin asti. Koulutusketjun toimijoita ovat muun muassa Musiikkilukio, Konservatorio, Savonia-ammattikorkeakoulun Kuopion Musiikki- ja Tanssiakatemia sekä Sibelius-Akatemia. Näistä kolme jälkimmäistä toimii samassa rakennuksessa, Kuopion Musiikkikeskuksessa, ja ne käyttävät osin yhteisiä opettajia.


title: Luettelo Kuopion nähtävyyksistä

text: Paikallinen musiikki on perinteisesti ollut painottunutta vastakkaisiin ääripäihin – korkeakulttuuriin ja kupletteihin. Tuoreimmat kaupungin kasvatit ovat kuitenkin sijoittuneet metallimusiikin pariin, esimerkkeinä Tarot, Turmion Kätilöt ja Deathchain.


title: Luettelo Kuopion nähtävyyksistä

text: Teatteri elää kaupungissa kukoistuskauttaan. Tanssiteatteri Minimi valittiin vuoden 2007 teatteriksi. Myös Kuopion kaupunginteatteri oli ehdolla tittelin saajaksi.


title: Luettelo Kuopion nähtävyyksistä

text: Huomattavimpia yksittäisiä kulttuuritapahtumia ovat Anti – Contemporary Art Festival, Kuopio Rockcock, Kuopio Tanssii ja Soi sekä Kuopion viinijuhlat.


title: Luettelo Kuopion nähtävyyksistä

text: Kuopio tukee taidetta muun muassa apurahoin. Vuosittain jaetaan kuvataiteilijoiden apuraha, 8 000 euroa, minkä lisäksi taiteilijoille on tarjolla projekti- ja työtila-avustuksia. Palkinnoista merkittävin on kaupungin vuosittain jakama Savonia-kirjallisuuspalkinto.


title: Luettelo Kuopion nähtävyyksistä

text: Urheilun puolella perinteet ovat kunniakkaat etenkin talviurheilussa, mutta joukkoon mahtuu myös menestyksekkäitä esimerkkejä kesälajeista, kuten 50-, 60- ja 70-luvulla parhaan menestyksensä saavuttanut KuPS ja parikymmentä kertaa putkeen miesten vesipallon SM:n voittanut, sittemmin sarjapaikastaan luopunut ja uudelleen alemmilta sarjatasoilta aloittanut KuUS. Puijo ja Väinölänniemi ovat kaupungin nähtävyyksistä ja urheilupaikoista merkittävimmät. Yksittäisistä urheilutapahtumista merkittävimpiä on 1984 alkunsa saanut Finland Ice Marathon, jonka syntymisessä ja kehittymisessä hollantilaiset ovat olleet erityisasemassa, joskin eniten mediahuomiota kerää Keski-Euroopassa televisioitava Mäkihypyn maailmancupin Puijon osakilpailu joka putosi kuitenkin kalenterista talveksi 2011-2012.


title: Luettelo Kuopion nähtävyyksistä

text: "Eivät sisällä muihin kategoriohin mahtuvia"1950-luvulla Kuopion ydinkeskusta oli lähellä saada kaunistuksekseen myös Alvar Aallon suunnitteleman konsertti- ja teatteritalon. Aallon työ nimeltään "Yksi taso" voitti ylivoimaisesti konsertti- ja teatteritalon suunnittelemiseksi järjestetyn arkkitehtikilpailun, mutta talo jäi rakentamatta muun muassa sille osoitetun liian pienen tonttitilan takia.Lisäksi suuri määrä muun muassa kaupungin paljastamia muistolaattoja.


title: AMD Opteron

text: AMD Opteron on AMD:n K8-ytimeen pohjautuva palvelinsuoritin.


title: AMD Opteron

text: Suoritin eroaa Athlon 64 -suorittimista ainoastaan siten, että usemmissa Opteron-malleissa on useampi HyperTransport-väylä sekä useimmiten erilainen suoritinkanta, joka mahdollistaa niiden käytön monisuoritinkokoonpanoissa. Tosin jotkin halvemmat Opteronit käyttävät samaa kantaa kuin Athlon 64:t ja ovat siten täysin identtisiä näiden kanssa. Toisaalta osa Athlon 64 FX -sarjan suorittimista käyttää samaa kantaa kuin kalliimmat Opteronit ja ovat siten täysin identtisiä näiden kanssa.


title: AMD Opteron

text: Opteron julkaistiin 22. huhtikuuta 2003 1,4–1,8 GHz kellotaajuuksilla. Myöhemmin kellotaajuutta on nostettu 3 GHz:iin asti.


title: AMD Opteron

text: Etenkin 939-kantaiset prosessorit (ja nimenomaan "1yy"-mallinumeron Opteronit) ovat nousseet tietokoneharrastajien suosioon niiden hyvien ylikellottamisominaisuuksien vuoksi.


title: AMD Opteron

text: Jokaisen Opteronin mallinumero koostuu kolmesta tai neljästä numerosta: Opteron "xnyy" tai Opteron "xyy"


title: AMD Opteron

text: Ensimmäinen numero ("x") kertoo montako prosessoria kyseisessä kokoonpanossa voi olla:


title: AMD Opteron

text: Viimeiset numerot ("yy") kertovat kyseisen prosessorin suhteellisen suorituskyvyn (kellotaajuudesta riippuva).


title: AMD Opteron

text: "xnyy"-mallinumeroisten Opteronien "n" kertoo suoritinkannan mallin. Numero "2" kertoo Opteronin olevan suoritinkannaltaan Socket F (1207) tai Socket AM2.xnyy-mallinumeroisten Opteronien suoritinkanta on aina joko Socket AM2 tai Socket F, ja ne käyttävät DDR2-muisteja.


title: Jamais vu

text: Jamais vu (ranskaa, suomeksi 'ei koskaan nähty') tarkoittaa psykologiassa ennalta tuttua tilannetta, jota havainnoija ei tunnista.


title: Jamais vu

text: "Jamais vu" tarkoittaa yleensä käsitteen "déjà vu" vastakohtaa. Usein kuitenkin ilmiö selitetään tilanteeksi, jossa henkilö ei muista ihmisen nimeä, jotakin sanaa tai paikkaa, joka on hänelle entuudestaan tuttu.


title: Sydämeeni joulun teen (vuoden 1988 albumi)

text: Sydämeeni joulun teen on Vesa-Matti Loirin jouluaiheinen albumi, joka on ilmestynyt alkuaan levymerkillä Flamingo FGL 4034 vuonna 1988. ÄKT:n tilastojen mukaan se on Suomen kaikkien aikojen 9. myydyin levy 177 788 kappaleen myynnillään ja myydyin kotimainen joululevy.


text: Vuonna 1998 albumista julkaistiin uusintapainos CD-levynä, johon on lisätty muutama uusi kappale. 1998 levy myi tuplaplatinalevyyn oikeuttavan määrän.


title: Elias Erkko

text: Juho Elias Rudolf (Ruuto) Erkko (12. huhtikuuta 1863 Orimattila – 21. marraskuuta 1888 Merano, Tiroli) oli suomalainen arvostelija, runoilija ja kirjallisuuden suomentaja.


title: Elias Erkko

text: Erkon vanhemmat olivat talollinen Juhani Eerakkala ja Maria Kyöstilä. Hän pääsi ylioppilaaksi 1882 Jyväskylän lyseosta ja opiskeli sitten Helsingin yliopistossa. Elias Erkko kuoli 25-vuotiaana Meranon kylpylässä Tirolissa, jonne hän oli hakeutunut saamaan hoitoa sairastamaansa rintatautiin.


title: Elias Erkko

text: Erkko oli kihloissa Hilda Aspin kanssa, johon hän oli tutustunut kuuluessaan Minna Canthin kirjallisuus-ja ystäväpiiri. Heidän kirjeenvaihtoaan on julkaistu teoksessa "Hilda & Elias. Hilda Aspin ja Elias Erkon kirjeenvaihtoa vuosilta 1884–88".


title: Elias Erkko

text: Runoilija J. H. Erkko sekä Päivälehden (sittemmin Helsingin Sanomat) perustaja ja päätoimittaja Eero Erkko olivat Elias Erkon vanhempia veljiä.


title: Yellow Magic Orchestra

text: Yellow Magic Orchestra (tai Y.M.O.) on 1978 perustettu japanilainen elektronisen pop-musiikin yhtye. Sen jäseniä ovat olleet Haruomi Hosono (bassokitara), Yukihiro Takahashi (rummut) ja Ryūichi Sakamoto (kosketinsoittimet).


title: Yellow Magic Orchestra

text: Yellow Magic Orchestra hajosi 1983, mutta palasi yhteen vielä yhden albumin ajaksi kymmenen vuotta myöhemmin.


title: PartitionMagic

text: PartitionMagic oli kiintolevyn osiointiohjelma. Ohjelman erikoisuutena oli kyky muuttaa olemassa olevien osioiden kokoa ilman datan menetystä. PartitionMagicin alkuperäinen valmistaja oli PowerQuest, jonka omistaa nykyään Symantec Corporation. Ohjelma toimii Microsoft Windows -käyttöjärjestelmässä (ei Windows Vista, Windows 7 tai uudemmat) tai suoraan CD-levyltä tietokonetta käynnistettäessä.


title: Livonsaari

text: Livonsaari on Naantalille kuuluva saari Saaristomeressä Mynälahden suulla. Saaren pisin pituus on hieman yli 11 kilometriä. Saaren etelärannalla sijaitsevassa Teersalon taajamassa on suurin osa Livonsaaren palveluista ja yhdessä Palvan saaren kanssa se muodostaa suurimman osan Velkuan palveluista.


title: Livonsaari

text: Livonsaari liitettiin kokonaisuudessaan yhdessä Lempisaaren kanssa Naantaliin 1. tammikuuta 2011. Ennen tätä suurin osa saaresta kuului Maskun kunnalle, aikaisemmin Askaisten kuntaan. Vain eteläosa kuului Naantaliin, aikaisemmin Velkuaan. Osakuntaliitos lähti alulle asukkaiden aloitteesta ja asiasta päätti valtiovarainministeriö 8.2.2010.


title: Livonsaari

text: Saarella järjestetään useita kesätapahtumia. Livonsaari-päivä ja savukalamarkkinat pidettiin vuoden 2010 kesäkuussa 19. kerran. Tapahtumassa valitaan Vuoden Savustaja. Teersalossa järjestetään Salakuljettajan yö, Velkuapäivät ja Muinaistulien yö.


title: Livonsaari

text:
Livonsaaressa toimii Livonsaaren kyläyhdistys ry. Vuonna 2012 Livonsaari valittiin Varsinais-Suomen vuoden kyläksi. Saaren keskiosassa on kyläkauppa-kahvila, joka on kiinni talvisin. Kauppa perustettiin alun perin 1950-luvulla osuuskaupaksi.
Teersalo on taajama Livonsaaren etelärannalla. Teersalossa on omakoti- ja rivitaloaluetta ja asukkaita noin 100. Teersalossa sijaitsee suurin osa Livonsaaren palveluista ja yhdessä Palvan saaren kanssa se muodostaa suurimman osan Velkuan palveluista. Teersalossa sijaitsevat kaupalliset palvelut kuten kauppa, posti ja kaksi ravintolaa. Alueella sijaitsevassa Palvelukeskus Kummelissa on Naantalin kaupunginkirjaston sivukirjasto Velkuan kirjasto, päiväkoti, terveysasema, Kummelin ryhmäkoti, joka on tehostetun palveluasumisen yksikkö ja kaupungin yhteispalvelupiste. Lisäksi Teersalossa on vierasvenesatama, polttoaineautomaatti veneille , sekä Naantalin kaupungin ylläpitämä uimaranta, matonpesupaikka ja leikkikenttä.


title: Livonsaari

text: Livonsaaren eteläkärjessä, Teersalon itäpuolella sijaitsee 8,35 hehtaarin maakunnallisesti arvokas perinnemaisema Henttulan laitumet. Alueen metsälaitumia, niittyjä ja hakamaita on laidunnettu ainakin sadan vuoden ajan, nykyään siellä laiduntaa Henttulan luomutilan alkuperäiskarja. Paikalla kasvaa muun muassa keltamataraa, heinäratamoa, mäkikauraa, ahdekaunokkia, kissankelloa ja ahomansikkaa. Alueella laidunnetaan myös merenrantaniittyjä ja tervalepiköitä.


title: Livonsaari

text: Livonsaareen johtava päätie on yhdystie 1931, joka kulkee saaren sillan kautta mantereelta. Livonsaaren Teersalon rannasta pääsee losilla edelleen Palvan saareen, sekä yhteysaluksella lähisaariin. Alueen liikennemäärät kasvavat kesäisin huomattavasi loma-asukkaiden myötä.


title: Livonsaari

text: Saareen johtava päätie on yhdystie 1931 eli Velkuantie, joka alkaa mantereella erkanemalla yhdystie 1930:sta Rauduisten kohdalla. Päätie kulkee Livonsaareen pienen sillan kautta Vangenrauman salmessa. Tie päättyy Livonsaaren eteläosassa sijaitsevaan Teersalon lossirantaan, jonne päättyvät myös joukkoliikennelinjat. Teersalosta kulkee Palvaan kilometrin pituinen lossireitti, jossa lossi pystyy kuljettamaan noin 10 henkilöautoa kerralla. Siellä tie jatkuu paikallistienä 12246. Tietä pitkin pääsee edelleen Palvasta lossilla Velkuanmaan saareen. Saaren pohjoisosiin johtaa paikallistie 12247 eli Pohjanpääntie. Se erkanee yhdystie 1931:stä Toivaisissa seurojentalon kohdalla.


title: Livonsaari

text: Livonsaaren läpi yhdystietä 1931 pitkin kulkee Teersaloon TLO:n linja-autoreitti Turusta, Raision ja Maskun kautta. Lisäksi Teersalosta on palveluliikennelinja Naantaliin.


title: Livonsaari

text: Teersaloa kotisatamanaan pitävä yhteysalus M/S Kivimo liikennöi Teersalon eteläpuolisiin saariin. Alukselle mahtuu 8 henkilöautoa ja 50 matkustajaa tai vaihtoehtoisesti vain matkustajia ottavana 70. Teersalosta on päässyt myös Taivassalon Hakkeenpäähän kesäisin Merenkulkulaitoksen yhteysaluksella. Reitti on osa Saariston Rengastietä.


title: Livonsaari

text: Teersalossa sijaitsee vierasvenesatama ja sieltä lähtee kaksi laivaväylää. Kumpikin väylistä on kulkusyvyydeltään 2,4 metriä ja ne ovat yhteydessä toisiinsa. Lisäksi Teersalon ohitse kulkee 2,1 metrin laivaväylä, josta pääsee muun muassa Taivassalon Hakkenpäähän ja Naantaliin. Livonsaaren koillisrannalta kulkee venereitti saaren pohjoisenpuolelta Askaisiin. Viitoitetun reitin kulkusyvyys on 2 metriä.


title: Positiivi (kuva)

text: Positiivi on kuvan, esimerkiksi valokuvan tai elokuvan valmistuksessa tehtävä valmiskappale, jossa valoisuus ja myös värit ovat lopullisessa muodossaan. Positiivin valmistamiseksi käytetään useissa menetelmissä negatiivia.


title: François de La Mothe-Le-Vayer

text: François de La Mothe-Le-Vayer (1588 – 1672) oli ranskalainen kirjailija ja yksi oppineista libertiineistä. Hän syntyi Pariisissa. Hänen isänsä oli Pariisin parlamentissa toiminut poliitikko, joka oli kirjoittanut diplomatiaa käsittelevän teoksen "Legatus, seu De legatorum primlegiis, officio et munere libellus" (1579). La Mothe-Le-Vayer seurasi isäänsä "parlementissa", mutta luopui virastaan vuonna 1647 ja omisti itsensä matkoille ja kirjallisuudelle.


title: François de La Mothe-Le-Vayer

text: Vaatimattomana ja skeptisenä henkilönä ja joskus hieman epäsiveellisillä runoillaan La Mothe-Le-Vayer ansaitsi aseman Ranskan hovissa, jossa libertiineille ominainen ajatusten ja tapojen vapaamielisyys viehätti ihmisiä. Hänen teoksensa "Considérations sur l'éloquence française" (1638) tuotti hänelle seuraavana vuonna Ranskan akatemian jäsenyyden paikalla 13, ja teos "De l'instruction de Mgr. le Dauphin" (1640) sai kardinaali Richelieun huomion. Vuonna 1649 Anna Itävaltalainen antoi hänelle toisen poikansa kasvatuksen ja myöhemmin myös tulevan Ludvig XIV:n koulutuksen, mikä oli aiemmin laiminlyöty. Hänen pedagogiikkaa koskevien töidensä lopputuloksena syntyi sarja teoksia: "Géographie", "Rhétorique", "Morale", "Economique", "Politique", "Logique" ja "Physique du prince" (1651–1658). Kuningas palkitsi La Mothe-Le-Vayerin nimittämällä hänet Ranskan historiankirjoittajaksi ja valtioneuvokseksi. Hän kuoli Pariisissa.


title: François de La Mothe-Le-Vayer

text: Koulutusta koskevien teosten lisäksi hän kirjoitti teokset "Jugement sur les anciens et principaux historiens grecs et latins" (1646); tutkielman nimeltä "Du peu de certitude qu'il y a en histoire" (1668), joka omalta osaltaan aloitti historiallisen kritisismin Ranskassa; sekä skeptisen "Dialogues", joka julkaistiin postuumisti pseudonyymillä Orosius Tubero. Osittain painos hänen teoksistaan toimitettiin Dresdenissä vuosina 1756–1759.


title: Ben Bernanke

text: Ben Shalom Bernanke (s. 13. joulukuuta 1953 Augusta, Georgia) on yhdysvaltalainen ekonomisti, joka toimi Yhdysvaltain keskuspankin, Federal Reserve Systemin, puheenjohtajana vuosina 2006–2014. Bernanke seurasi tehtävässä Alan Greenspania.


title: Ben Bernanke

text: Bernanke suoritti kandidaatin tutkinnon Harvardin yliopistossa ja tohtorin tutkinnon MIT:ssä. Hän on opettanut Stanfordin, Princetonin ja New Yorkin yliopistossa sekä MIT:ssä.


title: Ben Bernanke

text: Bernanke oli Federal Reserve Systemin hallituksen jäsen vuosina 2002–2005 ja vuosina 2006–2010 sen puheenjohtaja. Vuosina 2005–2006 hän toimi Yhdysvaltain presidenttiä taloudellisissa kysymyksissä avustavan CEA:n ("Council of Economic Advisers") puheenjohtajana. Joulukuussa 2009 aikakauslehti "Time" valitsi Bernanken vuoden henkilöksi. Perusteena oli hänen toimintansa taantuman aikana.


title: Ben Bernanke

text: Bernanken puoliso on Anna Friedmann, ja heillä on kaksi lasta.


title: Lordi Rayleigh

text: John William Strutt, kolmas paroni Rayleigh (12. marraskuuta 1842 – 30. kesäkuuta 1919) oli brittiläinen fyysikko. Strutt huomasi vuonna 1892, että ilmasta eristetyn typen tiheys oli suurempi kuin ammoniakista hapettamalla valmistetun typen tiheys. Tästä hän päätteli, että ilmassa täytyy olla jotakin typpeä raskaampaa alkuainetta. Strutt ja skotlantilainen Sir William Ramsay ryhtyivät tutkimaan ilmaa hieman tarkemmin ja he havaitsivat kaasun spektristä uuden alkuaineen, jolle annettiin nimeksi argon. Myöhemmin he erottivat nesteytetystä ilmasta myös kolme muuta jalokaasua. Strutt löysi myös ilmiön, jota nykyisin kutsutaan Rayleigh’n siroamiseksi, ja ennusti pinta-aallon, joka tunnetaan nykyisin Rayleigh’n aaltoina.


title: Lordi Rayleigh

text: Strutt syntyi Maldonissassa, Essexissä. Struttin vanhemmat olivat paroni John James Strutt ja tämän vaimo Clara Elizabeth La Touche, kapteeni Richard Vicarsin vanhin tytär. Koko lapsuuden ja nuoruuden ajan hänen terveytensä oli heikko, jonka takia hän joutui toistuvasti lopettamaan koulunkäynnin kesken. Hänen selviytymisensä aikuisikään asti heikkeni jatkuvasti. Strutt aloitti kymmenenvuotiaana opinnot wimbledonilaisessa yksityiskoulussa, ennen tätä hän opiskeli lyhyen aikaa Eton Collegessa, tosin hän vietti suurimman osan ajasta koulun parantolassa. Struttin opinnot Wimbledonissa kesti yhteensä kolme vuotta. Wimbledonissa opiskelun jälkeen hän opiskeli lyhyen aikaa Harrow Schoolissa ja jatkoi edelleen opintojaan pastori George Townsend Warnerin sisäoppilaitoksessa, jossa hän kävi koulua neljän vuoden ajan.


title: Lordi Rayleigh

text: Strutt aloitti matematiikan opinnot Cambridgen yliopiston Trinity Collegessa lokakuussa vuonna 1861. Hänen saavutuksensa eivät aluksi olleet kovinkaan mairittelevia, mutta pian hänen taitonsa olivat jo paremmat kuin muiden hänen ikätovereiden, hänestä tuli muun muassa "Senior Wrangler", joka on arvonimi parhaimmalle "Mathematical Tripos" -kurssin opiskelijalle. Edward Routhin, väitöstyön ohjaajan, ja samaan aikaan Lucas-professorina toiminut Stokesin tieteellinen vaikutus Struttiin oli merkittävä. Routhilta hän oppi muun muassa sen, kuinka matemaattisia ongelmia kannattaa lähestyä ja Stokes taas sai Strutt'n kiinnostumaan kokeellisten demonstraatioiden kautta. Oppilaat itse eivät saaneet suorittaa kokeita. Strutt puhui myöhemmin kuinka tärkeä rooli Stokesilla oli hänen kehittymisessä tieteilijäksi, mutta viitteitä siitä, että Stokes olisi suoraan rohkaissut oppilastaan valitsemaan tieteellisen uran, ei ole. Strutt sai kandidaatin tutkintonsa päätökseen vuonna 1865 ja kolme vuotta myöhemmin maisterin tutkinnon.


title: Lordi Rayleigh

text: Valmistumisensa jälkeen Struttia kohtasi suuri ongelma. Tieteellinen ura ei olisi yksiselitteisesti hyväksyttävää hänen asemassaan, hänestä tulisi myöhemmin Rayleighin kolmas paroni. Monet hänen sukunsa edustajat vastustivat tieteellisen uran valintaa. Strutt oli kuitenkin päättänyt omistautua työlle tieteen hyväksi. Vuonna 1866 hänestä tuli opettaja Trinity Collegeen. Hän pysyi virassa vuoteen 1871 asti, jolloin hän solmi avioliiton Evelyn Balfourin kanssa ja heille syntyi kolme poikaa. Evelyn Balfour oli Arthur James Balfourin, konservatiivipuolueen jäsen ja Britannian pääministeri vuosina 1902–1905, tytär.


title: Lordi Rayleigh

text: Jonkinlaiseksi tavaksi oli muodostunut, että nuoret yläluokan edustavat miehet kiertelivät Euroopassa. Strutt teki poikkeavan valinnan ja päätti suunnata matkansa Atlantin yli Yhdysvaltoihin. Hyvänä puolena hänen yhteiskunnallisessa asemassaan oli se, ettei hän tarvinnut vakinaista työtä elääkseen. Palattuaan matkalta hän osti joukon tieteellisiä välineitä ja pystytti oman laboratorion perhetilalleen Terlingiin. Hän teki kokeita muun muassa galvanometrillä ja esitteli tuloksiaan British Association for the Advancement of Sciencen kokouksessa Norwichissä vuonna 1868.


title: Lordi Rayleigh

text: Pian avioliiton solmimisen jälkeen Strutt sairastui reumakuumeeseen, joka oli lähellä lopettaa hänen tieteellisen uransa ennenaikaisesti. Struttia neuvottiin matkustamaan Egyptiin hoitamaan sairautta. Strutt totteli neuvoa, hän ja hänen vaimonsa matkustivat Egyptiin ja purjehtivat vuoden 1872 loppukuukaudet ja vuoden 1873 ensimmäiset kuukaudet Niilillä. Matkan aikana he kävivät myös Kreikassa. Takaisin Britanniaan he palasivat keväällä vuonna 1873. Matkan jälkeen hänen isänsä John Strutt, toinen paroni Rayleigh, kuoli ja hän peri paronin arvon.


title: Lordi Rayleigh

text: Strutt seurasi Cambridgen yliopiston fysiikan Cavedish professorina skotlantilaista James Maxwellia. Hän oli virassa vuosina 1879–1884. Virka oli perustettu viisi vuotta aikaisemmin. Struttin valinta virkaan oli melko selvää, muita hänen tasoisiaan vaihtoehtoja ei juuri ollut. Vaikka Strutt hyväksyi viran, olisi hän mieluummin työskennellyt omassa laboratoriossaan Terlingissä. Britannian maatalouden taloudelliset ongelmien vaikutukset kuitenkin heijastuivat myös Struttiin, ja hänen oli pakko ottaa virka vastaan pystyäkseen turvaamaan toimeentulonsa. Strutt oli virassa vain rahan takia, mutta hän otti työnsä kuitenkin vakavasti ja teki merkittäviä parannuksia Cambridgen yliopiston fysiikan opetuksessa. Yksi muutos oli se, että hän tarjosi laboratoriokursseja, joissa tarjottiin mahdollisuus tehdä kokeita.


title: Lordi Rayleigh

text: Strutt erosi virastaan vuonna 1884 aloittaakseen työskentelyn omassa laboratoriossaan. Struttilla oli nyt tarpeeksi rahaa ja hän pystyi keskittymään paremmin tieteeseen, kun hänen ei tarvitsisi huolehtia aikaa vievistä yliopistoviran velvollisuuksista. Monet hänen työtoverinsa yrittivät puhua Struttia ympäri, mutta hän tiesi mitä hän tahtoi tehdä. Strutt ei kuitenkaan eristäytynyt täysin ulkopuoliselta maailmalta, hän teki säännöllisiä vierailuja tiedeseuroihin Lontoossa. Strutt oli valittu Royal Societyn jäseneksi vuonna 1873. Hänelle myönnettiin Royal Societyn mitali vuonna 1882 ja kolme vuotta myöhemmin hänet valittiin seuran sihteeriksi, ja vuonna 1905 hänestä tuli kolmeksi vuodeksi seuran puheenjohtaja. Vuosi ennen vuosisadan vaihtumista Royal Society myönsi hänelle arvostettun Copley-mitalin. Hän oli hyvin aktiivinen myös Royal Societyn ulkopuolisissa tiedeseuroissa.


title: Lordi Rayleigh

text: Strutt kuoli 30. heinäkuuta 1919 Withamissa.


title: Lordi Rayleigh

text: Struttin tieteelliset työt olivat hyvin monialaisia. Strutt keskittyi alkuvaiheessa paljon matematiikan tutkimukseen, mutta hänen tutkimuskohteinaan olivat myös optiikka ja värähtely. Myöhemmin hänen tutkimuskohteidensa kirjo laajeni huomattavasti, ja siihen kuuluivat useimmat sen ajan fysiikan tutkimusalueet; äänieristys, aaltoteoria, värinäkö, sähköoppi, sähkömagnetismi, valon siroaminen, nesteiden virtaaminen, hydrodynamiikka, kaasujen tiheys, viskositeetti, kapillaari-ilmiö, elastiikka ja valokuvaus. Elämänsä aikana hän julkaisi 446 julkaisua. Strutt osallistui myös Encyclopaedia Britannica -tietosanakirjan kirjoittamiseen. Struttille oli ominaista se, että hän ei halunnut politiikan sekaantuvan tieteen kehitykseen.


title: Lordi Rayleigh

text: Struttin teoria valon siroamisesta oli ensimmäinen oikea selitys kysymykseen: ”Miksi taivas on sininen?” Strutt julkaisi siroamista koskevan tutkimuksensa vuonna 1871. Teoriassa oletetaan, että sirottavan partikkelin koko on paljon pienempi kuin säteilyn aallonpituus. Rayleigh'n sironnan perusajatuksena on hiukkasen varausjakauman oskillointi siihen vaikuttavan sähkömagneettisen säteilyn sähkökentän vaikutuksesta.


title: Lordi Rayleigh

text: Rayleighin mukaan sironta on kääntäen verrannollinen säteilyn aallonpituuden neljänteen potenssiin. Tämä tarkoittaa sitä, että sironta on sitä voimakkaampaa mitä lyhyempi aallonpituus säteilyllä on. Ultraviolettisäteily siroaa siis ilman molekyyleistä enemmän kuin näkyvä valo. Koska suuri osa ultraviolettisäteilyä kuitenkin absorboituu ilmakehän ylemmissä kerroksissa, sen osuus siroavasta säteilystä on suhteellisen pieni. Näkyvästä valosta violetilla värillä on pienin aallonpituus, joten violettia valoa siroaa kaikkein eniten. Silmä näkee kuitenkin sinisen värin herkemmin kuin violetin. Tästä johtuu se, että taivas näyttää siniseltä, eikä violetilta. Auringon noustessa tai laskiessa taivas näyttää kuitenkin punertavalta. Tämä johtuu siitä, että valo joutuu kulkemaan ilmakehässä pitemmän matkan, jolloin aallonpituuden lyhyemmät komponentit siroavat pois. Seurauksena on punertava valo.


title: Lordi Rayleigh

text: Kun siroavan hiukkasen koko kasvaa, muuttuu myös riippuvuus aallonpituudesta ja Rayleigh’n sironta ei enää päde tarpeeksi tarkasti. Tätä varten on kehitetty monimutkaisempia teorioita.


title: Lordi Rayleigh

text: Wilhelm Wien esitti vuonna 1896 niin kutsutun Wienin säteilylain, joka pyrkii kuvaamaan mustan kappaleen säteilyn spektriä. Strutt kuitenkin havaitsi laissa ongelman vuonna 1900 ja ehdotti korjausta, joka toimi hyvin säteilyn suurilla aallonpituuksilla. Laki ei kuitenkaan toiminut yhtä hyvin pienillä aallonpituuksilla, tällä alueella Wienin laki oli mittaustulosten kanssa paremmin sopusoinnussa. James Jeans teki Struttin kaavaan pienen korjauksen, minkä takia kaava kutsutaan nykyään Rayleighin-Jeansin kaavaksi.


title: Lordi Rayleigh

text: Rayleigh’n–Jeansin laki johtaa siihen, että pienillä aallonpituuksilla säteilyn energia näyttäisi olevan ääretön. Tätä kutsutaan usein ultraviolettikatastrofiksi. Max Planck yritti korjata ongelmaa, ja päätyi lopulta tulokseen, että energian pitäisi olla kvantittunutta. Tämän takia Wienin ja Rayleigh’n-Jeansin kaavoilla on erityinen asema kvanttimekaniikan synnyssä.


title: Lordi Rayleigh

text: Tutkiessaan ilmasta eristetyn typen tiheyttä ja vertaamalla sitä ammoniakista hapettamalla valmistetun typen tiheyteen, hän huomasi anomalian; ensimmäisessä tapauksessa typen tiheys oli suurempi kuin jälkimmäisessä. Strutt ja William Ramsay päättelivät, että ilmassa on oltava jotakin tuntematonta ainetta. Aine osoittautui argoniksi. Strutt sai havainnostaan Nobelin fysiikanpalkinnon ja Ramsay taas Nobelin kemianpalkinnon.


title: Lordi Rayleigh

text: Struttin mukaan on nimetty Kuussa sijaitseva Rayleigh-kraatteri sekä Marsissa sijaitseva samanniminen kraatteri. Struttin mukaan on nimetty myös asteroidi 22740 Rayleigh. Rayleigh-niminen valovirran yksikkö taas on nimetty Struttin pojan, Robert Struttin, mukaan. (Katso lisää Rayleigh-nimisiä asioita)


title: Lordi Rayleigh

text: Struttille myönnettyjä tieteen alan palkinnot:


title: Pandamonninen

text: Pandamonninen "(Corydoras panda)" on monnislaji, jonka luontainen elinympäristö sijaitsee Etelä-Amerikan jokivesissä. Pandamonninen on yleinen akvaariokala.


title: Pandamonninen

text: Pandamonninen on pieneksi jäävä monninen. Sen enimmäispituus on viisi senttiä. Pandamonnisen pyöreäkuonoisessa päässä on leveä tumma pandanaamio sekä selkäevässä sen lähes kokonaan peittävä musta laikku ja pyrstön tyvellä toinen yhtä suuri laikku. Evät ja kyljet ovat muuten yksiväriset. Nuorilla kaloilla väri on kellanruskea, vanhoilla lähes harmaa.


title: Pandamonninen

text: Pandamonninen on kotoisin Etelä-Amerikasta Amazon-joesta.


title: Pandamonninen

text: Kuten muut monniset, pandamonninen oleilee mieluiten pohjassa, jonka soran pitää olla pienirakeista ja pyöreää ilman teräviä reunoja, jotta se ei vahingoita siihen viiksiään. Pandamonninen on melko vilkas monninnen. Se viihtyy parvessa, jossa on vähintään 5-6 yksilöä. Akvaariolla pitää olla kokoa vähintään 50 litraa, mieluiten 60-70 litraa.


title: Pandamonninen

text: Lämpötila on 20-25 °C, pH 6-8 ja vesi pehmeästä keskikovaan (dH 2-25).


title: Pandamonninen

text: Lisääntyy monesti kotiakvaariossakin melko helposti, kunhan akvaarion olosuhteet ovat suotuisat, ja vesi puhdasta.


title: Philipp Lenard

text: Philipp Eduard Anton von Lénárd (7. heinäkuuta 1862 – 20. toukokuuta 1947) oli unkarilais-saksalainen fyysikko, jonka tutkimukset olivat erityisen tärkeitä modernin ydinfysiikan, elektroniikan ja kiinteän aineen fysiikan kehittymisen kannalta. Hänet tunnetaan erityisesti katodisäteiden tutkimisesta, hän löysi useita uusia säteiden ominaisuuksia. Tutkimuksistaan hän sai Nobelin fysiikanpalkinnon vuonna 1905. Meteorologiassa hänet tunnetaan erityisesti Lenardin ilmiön löytämisestä.


title: Philipp Lenard

text: Lenard oli natsismin aktiivinen kannattaja, mikä näkyi myös myöhemmin hänen asenteessaan tiedettä ja tieteilijöitä kohtaan.


title: Philipp Lenard

text: Lenard syntyi silloisessa Pressburgissa Itävalta-Unkarissa (nyk. Bratislava, Slovakia), tirolilaisen viinikauppiaan Philipp Lenard von Lenardisin ja hänen vaimonsa Antonie (omaa sukua Baumann) pojaksi vuonna 1862. Perhe toivoi, että heidän poikansa alkaisi kiinnostua viininmyynnistä, ja että hän myöhemmin ottaisi johdon perheyrityksessä. Lenardia kiinnosti kuitenkin tieteen tutkiminen enemmän kuin kaupankäynti. Lenard opiskeli fysiikkaa useissa yliopistoissa; Budapestissä, Wienissä, Berliinissä ja Heidelbergissä Robert Bunsenin ja Hermann von Helmholtzin, Georg Hermann Quincken ja Leo Königsbergerin alaisuudessa. Vuonna 1886 Lenard väitteli tohtoriksi Heidelbergin yliopistossa.


title: Philipp Lenard

text: Lenard sai dosentin sekä Heinrich Hertzin assistentin viran Bonnin yliopistosta vuonna 1892. Hän toimi virassa kaksi vuotta kunnes sai ylimääräisen professorin viran Breslaun yliopistosta ja työskenteli sen jälkeen vuoden Aachenissa. Vuonna 1896 hän palasi takaisin Heidelbergin yliopistoon saatuaan sieltä fysiikan professuurin ja lopulta sai viran Kielin yliopistossa, jossa hän työskenteli vuosina 1898–1907. Lopulta vuonna 1907 hän palasi takaisin Heidelbergin yliopistoon toimien Philipp Lenard -instituutin johtajana.


title: Philipp Lenard

text: Lenard jäi eläkkeelle vuonna 1931 saaden Heidelbergin yliopistosta emeritusprofessorin arvon. Liittoutuneet kuitenkin erottivat hänet tehtävistään vuonna 1945, jolloin hän oli 83-vuotias. Lenard kuoli kaksi vuotta myöhemmin Messelhausenissa.